
CHAPTER I 


I truinx I’m safe in sayin’ that, amang the 
aulder portions o’ oor village community, 
there’s nae man has keepet closer in touch 
wi’ the young folk o’ later generations than I 
mysel’ hae dune. 

When I was gettin’ on in years, turnin’ grey, 
-and feelin’ the burden o’ the day mair than I 
aince did, it cam’ to me that surely yin o’ the 
ways—in fact, I micht say the only way—o’ 
keepin’ young is to mix freely wi’ younger 
minds than your ain. By keepin’ young I 
dinna mean continuin’ to be thochtless and 
irresponsible—thochtless as to the value and 
importance o’ time, and the necessity 0’ layin’ 
up store in youth for the wants o’ age, and 
irresponsible in as far as the need o’ recognising 
‘the realities o’ life is concerned, and, what is 
‘not only expected, but demanded o’ a full, 


‘matured manhood. No! No! Idinna mean 
ci 

that. Increasin’? years bring wi’ them a 
settled-doon kind o’ feelin’, a dignity, as it 
were, a mellowin’ o’ disposition, and a certain 
solidifyin’ o’ character which is the ootcome 
and result o’ Life’s varied experiences, and 
which naturally preclude ony possibility 0’ 
onything in the form o’ carelessness or flippancy. 

But there’s a buoyancy in youth—a hope- 
fulness, an ambition which makes it worth 
strivin’ to maintain, and which, when tacked 
on, as it were, to auld age—as it surely can 
be—gies the winter o’ life an occasional blink 
vo the summer sun o’ youth, and detracts 
nothing whatever frae the nobility and sacred- 
ness o’ the wrinkled broo and the silvered 
hair o’ threescore years and ten. 

The MHopefulness o’ Youth! What a 
valuable asset to hae when the grasshopper 
becomes a burden and when the grinders are 
few. Hope! Ay, it’s the ettler o’ youth, 
and the solace o’ age: lose it, and the first’s 
a failure and the last a burden. 

Weel, in the laudable desire to possess this 
virtue, and at the same time yieldin’ to a 
natural inclination to gie, in advice, the result 

o’ my life’s experience, I hae come into close 
personal touch wi’ mony sons o’ the village 
wha hae brocht to it credit and renown, and it 
is my proud boast that the acquaintanceship 
commenced between us in these early days, 
in every case amaist, continues unbroken to 
the present time. 

There was a book published some three 
years ago by a Doctor o’ Diveenity o’ the 
Auld Kirk o’ Scotland, which is considered by 
authorities to be the last word on the subject o’ 
the Scottish Covenanters. And the author 0’ 
this great work, as a boy, was the best shoogie- 
shooer that ever spieled my yaird dyke. He 
never comes doon to Thornhill but he pays 
me a veesit, and I can ca’ him “ Jeems” wi’ 
as muckle freedom the day as I did when he 
sat straddle-legged across my ten-inch plank. 

Ay, and before the great explorer Joseph 
Thomson left for Africa, he missed a train, so 
that he micht shake hauns guid-bye wi’ me, 
and when he cam’ back ladened wi’ honours, 
the first hoose in Thornhill he veesited was 
mine, and he brocht, as a present to me, an 
ootfit o’ blackamoor’s claes, that ony eident 

Thornhill tailor could mak’ in five-and-twenty 
meenites. 

And there’s anither, a Moderator o’ the Auld 
Kirk o’ Scotland, wha, as a boy, ploitered 
diligently amang my lime, and built hooses 
wi’ my sand, and when I see his name flourishin’ 
in the daily papers I often wonder if he minds 
o’ chummin’ Sam’] Morraine in screwin’ on 
the water-tap o” the main pipe at the heid 0’ 
the auld toon. Ay, and when he saw the 
street flooded frae siver to siver, and when 
Peter Clerk, the policeman, was somebody 
to be reckoned wi’, was it his mother he flew 
to in his ’oor o’ peril ? No, it was to Robert 
Doo, whase freen’ he was then, and whase 
freen’ he is still. 

And dod, man, when I used to gang up to 
Robert Tamson’s smiddy to get my chisels 
sherpened, there was a gleg-faced, blue-e’ed 
son o’ the smith’s wha used to convoy me to 
the fit o’ the back road, deavin’ me a’ the way 
wi’ questions aboot my early curlin’ days, 
when “‘ the Duke ” and Jeems Cook and Jeems 
Tait were names to conjure by. He used to 
split Grizzy’s sticks and gang her errants, and 

noo, man, to-day he has “‘ Professor ”’ in front 
o’ his name, and he’s the Principal o’ a College 
away in Africa. He’s barely thirty-three, 
and his faither, honest man, still ca’s him 
eae 

Prood o’ thae young men! I should juist 
think I am, and the village is prood o’ them tae. 
Nane o’ them were presented wi’ a travellin’- 
bag or a silver-mounted umbrella when they 
left their hames, and their picters are no’ 
painted in oil and hingin’ on the walls o’ oor 
Masons’ Hall, but their deeds are remembered, 
and their names cut deep in the hert o’ every 
native o’ oor toun. Ay, man, they never come 
to my door but they’re welcome, and they 
never leave my fireside but I feel the better 0’ 
their veesit. 

But there’s anither son o’ the village I want 
to tell ye aboot, yin wha, tho’ he never, as it 
were, kicket up ony stramash among books 
or carved for himsel’ a niche in the temple o’ 
fame, endeared himsel’ to me as nae fremit 
laddie had ever dune before, or has ever dune 
sin’ syne. Dod, I loved that boy as I did my 
ain, and my experience in this was a revelation 

to me, as I didna think it possible that ony yin, 
no’ a drap’s bluid related, could tak’ sic a grip 
o’ yin’s very hert-strings. | 

Robert Fairley was his name, and he cam’ » 
to Thornhill a laddie of three or maybe fower 
years auld to be brocht up wi’ his uncle, Dauvid 
Morrison, the grocer, wha for mony a year 
lived next door to me but yin, and wha, I may 
say, was yin 0’ the best and kindest neighbours 
that mortal man could desire. 

He was a great reader was Dauvid, and a 
deep, serious thinker. O’ books he had galore, 
and a’ on subjects on which I had nae know- 
ledge, and in which I had neither interest nor 
concern. His kindness o’ hert was proverbial, 
and what he did for the puir, in a quiet way, 
will be remembered when his ledger o’ life is_ 
squared. I say nocht aboot his views on 
religion. A’ the time I kenned him he never 
entered a kirk door, binna aince, and it was 
when Joseph Thomson lectured on Africa in 
the Auld Kirk o’ Morton, but tak’ it frae me, 
wha kenned him weel, there was mair reverence 
for a Great Supreme Being and mair o’ the 
milk o? human kindness in Dauvid Morrison’s 

hert than there was, or is, in the hale Presby- 
tery o’ Carronbrig. 

Karly in life he had mairret Mary Ann 
Hamilton, a dochter 0’? Hamilton o’ Langford, 
and a kind, weel-daein’ wife she made him. 
They had nae weans, but her hauns were aye 
fu’ enouch, for an aulder unmairret brither o’ 
Dauvid’s, Ebenezer, or “‘ Uncle Eb,’’ as he 
was ca’d, retired wi’ a considerable fortune 
frae the Scotch drapery trade and took up 
his abode wi’ them, and for lang the three o’ 
them lived happily and contentedly till Mary 
Ann contracted a tumour and died. Dauvid’s 
younger sister had mairret an engineer in 
Glesea, yin Paul Fairley, and she, havin’ been 
early left a widow wi’ ae wean, Robert, and no’ 
carin’ greatly for a toon’s life, was as glad to 
come as Dauvid was anxious to have her, as 
his hoosekeeper. 

Weel, she brocht the wee man wi’ her, of 
coorse, and I really think he was yin o’ the 
best-faured, best-formed, and manliest wee 
laddies I ever clappit ane’e on. In due time 
he gaed thro’ the Gill to the schule, and it was 
no time till he was as great a favourite wi’ 

the maister and the boys as he was at hame 
and wi’ me. His lessons were nae bother or 
worry to him, and after schule ’oors, when 
he had them a’ by hert, he wad come in next 
door to Grizzy, or, if I was busy hewin’ in the 
yaird, he wad find his way to me and, wi’ 
a wee bit rag o’ an auld apron in front o’ 
him, and a chisel and mell in his haun, he wad 
chip at a bit o’ Gatelawbridge sandstane till 
his wee airms were tired. 

I used to tell him he wad, some day, be a 
great sculptor, but I kenned frae the maister 
he was far ower nacky at figures for his in- 
clination to lead him into siccan a groove. 

His Uncle Dauvid, between his business and 
his books, had little odd time to devote to the 
wee man, but he was as kindly and thochtfu’ 
otherwise as ony uncle could be. Uncle Eb 
was ower thrang addin’ to his already big 
store o’ bawbees to heed him much. He 
gaed in for poultry, and a guid-layin’ hen or a 
thrivin’ pullet was o’ mair importance in Eb’s 
een than a’ the curly-heided wee laddies that 
ever ca’d a gird. 

What an auld skinflint Uncle Eb was, to be 

sure! Man, he rarely spent a penny. He 
lived mainly on porridge and buttermilk, his 
claes were green wi’ age and speckled wi’ 
patches, and he wore an auld pair o’ Militia 
buits which he must hae bocht second-haun 
or stolen frae some needy sodger, for he was 
aye ower busy servin’ himsel’ to serve his 
country. 

Hens—guid-layin’ yins—were his gods, or 
raither I should say his goddesses, and it was 
perfectly pathetic to watch him dodgin’ aboot, 
wi’ his rounded shoulders and his bowlie 
legs, on the trail o’ a hen which he judged 
was minded to lay away and cheat him oot 
o’ the reward o” his feedin’. Dod, d’ye ken, 
sae muckle time did he spend wi’ his hens, and 
sae engrossed was he wi’ them that he got to 
hae the look o’ an auld clocker, and if he had 
started some fine day to “ cluck, cluck ” and 
scrape sand wi’ his turned-in taes, the deevil a 
body wad hae been a bit surprised. 

It’s an auld sayin’ that a boy’s best friend 
is his mother, and, faith, it’s a true yin. The 
love that Mrs. Fairley spent on that wee laddie 
was remarkable. It glinted frae her e’e every 

time she looked at him, and it was reciprocated 
in a way that was positively touchin’. On 
his pairt there was nae gush or sloppiness, but 
a gallantry and an air o’ lovin’ protectorship | 
which, to me, aye smacked mair o’ the lover 
than the son. Next to his mither I’m sure 
he loved Grizzy and me best. Oor hoose was 
a second hame to him, and his frequent veeSsits 
were never ill-timed or unwelcome. Grizzy 
had tell’t him aboot the gird that hangs beside 
the eicht-day clock, and whase wee hauns had 
put it there. I ken fu’ weel that a gird has 
a great fascination for a laddie, and tho’ he 
often sat and looked longin’ly at it, he never 
asked to tak’ it doon. Grizzy often remarked 
to me aboot that, but she never hinted to me 
what she wad do if sic a request was ever made. 

Weel, the years passed, and when Robert 
was oot o’ the Standards he had developed a 
faculty for manipulatin’ figures which fairly 
surprised the maister. Never had he kenned 
sic a weel-ordered, calculatin’, reasonin’ mind, 
never had he a scholar whase mental capacity 
was 0’ sic a highly developed order. 

And what to mak’ o’ him was the question. 


CRACKS WY ROBBIE DOO 11 


His mither had ambitions o’him bein’a minister, 
but Dauvid settled that by sayin’ he was 
ower guid and clever a callant to be thrown 
away in sic a calling, and he suggested a stool 
in the office o’? the Union Bank. Uncle Eb 
thocht he should tak’ up the pack trade in 
Bristol, but the maister—to whom the maitter 
was referred—settled the question in his 
usual quiet, maisterfu’ way, and when Robert 
was fifteen years auld he was occupyin’ a 
desk in the office o’ a stockbroker freen 0’ 
his in Glesca. Dod, man, the boy’s progress, 
baith commercial and _ physical, was by- 
ordinar. When he was twenty-yin, he stood 
six feet two inches in his stockin’ soles, broad 
shoodered, lang legged, and thin paunched— 
juist sic a strappin’ lad as wad tak’ the e’e 0” 
the maist creetical leddy in the land. His office 
record was abune reproach, and he enjoyed 
the freenship o’ the staff and the fullest con- 
fidence o’ his employer. His foresicht and 
energy were at once recognised, and resulted 
in his bein’ made a pairtner when he was 
barely twenty-five. 

I mind fine the nicht he cam’ doon to see 

his mither aboot the money, which it seems 
stockbrokers hae to pay before they can, 
as it were, put their signboard abune their 
door. He had the necessary amount in his ain 
richt, left him by his faither, but his mither’s 
sanction was necessary, and this, Uncle Eb 
strongly advised her to withhold. I dinna 
mind the exact sum—it micht be a thoosand, 
or it micht be twae—but it was in Eb’s noddle 
_ that it was twae hunner pounds. 

‘**Twae hunner pounds,” says he,—he had 
left nocht that belanged him in England, no’ 
even his accent,—‘‘twae hunner pounds! 
Michty me, that’s a deevilish lot o’ siller to pay 
for the richt to ca’ your ain gird. It’s no’ 
easily made, and shouldna be lichtly pairted 
wi’. Twaehunner pounds! Let mesee, that’s 
—eh—ten twaes are twenty, ten times twae 
hunner is twae thoosan’—damn it, woman, 
that’s twae thoosan’ pullets at twae shillin’s 
apiece, or, stop noo—let me think—a shillin’ — 
a dizzen is twae hunner and forty for a pound, 
and twae hunner and forty times twae hunner 
is—O Lord! it’s four thoosan’ dizzen. Eh, 
what wad that no’ daeinahen-run! Ill away 


CRACKS WY ROBBIE DOO 13 


oot to the fresh air or I'll gang distracted,” 
and he gaed away oot to the back gairden and 
left mither and son to complete the arrange- 
ment. 

I had been ca’d in as a witness to some 
documents, and richt weel pleased was I, I tell 
ye, to see my young freen’s feet sae steadily 
and surely planted on the ladder o’ success. 
And dod, man, the best o’ it was he never 
“allo’ed his heid to get ower big for his hat. 
For a’ the high position he held and the com- 
mand o’ siller he had, he was just as affable 
and put-up-able as he was when he was a 
boy at the schule, wi’ a piece in his haun and 
a bag on his back. He had great pleesure 
in keepin’ up acquaintance wi’ a’ his auld 
freens, and on his periodical veesits it was 
nice to see him takin’ the horny, toil-stained 
haun o’ Charlie Carr, the ditcher, in a grip as. 
warm and herty as he gied his ain doatin’ 
mither. And, mind you, not only was he 
the gentleman, but he looked the gentleman. 
His claes and buits were o’ the very best, 
and he aye wore white shirts wi’ stairched 
fronts and joined-on haun-bands—nae dickies 

or cuffs for him, I tell ye. And the big 
seegaurs he smoked—eh, losh, what a lovely 
smell they had! Sometimes o’ a mornin’ he 
gaed doon and smoked yin, after his break- 
fast, at the bottom o’ the gairden, ye ken, 
where his auld rabbit-hoose used to staun, 
and I used to daunner doon on my ain side 0’ 
the hedge and, unbeknown to him, sniff in 
the beautiful fragrance o’ his fine Manila. 

He often gied me a handfu’, and I smoked 
them wi’ a relish and enjoyment, but they 
never smelled to me the same as his. I 
believe in haein’ a’ things in keepin’, and 
maybe if I had guid tweed claes and a white 
stairched shirt it wad hae made a’ the differ- 
ence. 

His braw belangin’s, white shirts, and guid 
seegaurs were an awfu’ hert-break to Uncle 
Eb. But they were a source o’ secret pride 
to his mither, and I ken his Uncle Dauvid 
gied him credit for bein’ sae sensible as no’ 
to hae them if he couldna afford them. 


CHAPTER ITI 


Dop, man, it maun be a money-makin’ job 
that stockbrokin’, for I ken, for a certainty, 
that he hadna been a pairtner for three years 
till he had over three thoosan’ pounds o’ 
his ain in the bank. 

Aince when he was doon veesitin’ his mither 
for a week-end I asked him hoo it was dune. 
He gied a wee bit lauch, and explained to his 
Uncle Eb and me a’ aboot the buyin’ and 
sellin’ o’ shares, and bears and bulls and sic 
like. The Glesca Exchange, he said, was a 
wonderfu’ place. He ca’d it the “hub” o’ 
business, and said if yin exercised discretion, 
combined wi’ a sprinklin’ o’ pluck and pawki- 
ness, it was surprisin’? hoo quickly money 
could be made. I asked him quite seriously 
if he was quite sure and convinced within his 
ain mind that it was an honest way o’ turnin’ 
the penny, and he told me frankly that there 

was no dubiety in his mind on that point. 
Mair than that, he said if I had ony desire 
to mak’ a hunner pounds oot o’ fifty, he would 
try his best to put me in the way o’ daein’ sae. 

Dod, man, when his Uncle Eb heard this 
his een bulged oot like glessy bools. The 
prospect fairly took his breath away. ‘“‘ Eh, 
Lord,” said he, ‘‘cent per cent is scarcer than 
layin’ cockerels. If it’s a deid certainty, 
Robert, it’s faur better than keepin’ hens, and 
if Doo has a shot at it, and if you’re perfectly 
sure there’s nae chance ¢ losin’ the fifty, 
T’ll gang in if you’ll let me.’ 

Though I had a’ the siller that was needed, 
and the greatest faith in Robert, I was in a 
bit o’ a quandary, as I didna see hoo I could 
launch into a great affair o’ this kind withoot 
Grizzy kennin’ o’t. Personally I was juist 
jumpin’ to try it, but I kenned Grizzy’s canny, 
cautious disposition, and was feared she wad 
put a damper on’t at the ootset, so I kept my 
counsels to mysel’, 

On the Monday mornin’, however, I gaed 
doon to the bank, and had a word wi’ Maister 
Austin on the maitter, tell’t him—on the quiet, 

of coorse—o’ the hale project, and gied him 
the name o’ the Copper Company Robert had 
recommended to me. Weel, after hearin’ my 
story, and after consultin’ some papers, he 
tell’t me he thocht I was a’ richt, and, mair 
than that, he was half-minded to have a try 
wi’ this on his ain accoont. That was guid 
enouch for me, so after consultin’ wi’ Eb I 
wrote to Robert, and the affair was cairret 
through for baith him and me. 

Eh, man, what a time that was! The shares 
o’ the company were staunin’ at five shillin’s 
apiece, so that ye see for fifty pounds each Eb 
and me becam’ possessors o’ twae hunner shares. 

And then the fun began. 

I got a newspaper regularly every mornin’, 
and, believe me, I couldna tak’ my porridge 
till I had a keek at the list and seen hoo things 
were staunin’. For the first three mornin’s 
there was nae change, but, on the fourth, 
they raise to six-and-sixpence, then to seven- 
and-six, and when they touched ten shillin’s, 
Eb forgot to feed the hens and I nearly fainted. 
Wark, was oot o’ the question, and I just 


daunered the flags in front o’ my hoose wi 

my slippers on. Man, the sunshine seemed to 
be everywhere, and the wee bit birdies sang 
as they never had sung before. I had a cheery 
nod and a smile for everybody, forby a bawbee 
each to twae men who were singin’ on the 
street. Mary Simpson’s weans were playin’ 
aroon the tree and I gied them three pepper- 
mint draps apiece and a penny to divide 
amongst them. Wee Andra looked up at me, 
and says he, “Is this the fair-day, Maister 
Doo ?” and I said, “‘ Yes, Andra, my callant, 
it’s the fairest day I’ve seen for mony a year,” 
and he gaed away wi’ a face smilin’ frae lug to 
laggan. 

Eb and me, ye see, had pledged oorsels to 
secrecy—no’ to tell a leevin’ sowl what was on, 
and I never was sae muckle putten aboot, for 
Grizzy was giein’ me, at this time, kippered 
herrin’ and boiled eggs, mornin’ aboot, for my 
breakfast, and I was juist deein’ to tell her 
I wanted the best boiled ham at one-and- 
fivepence the pound, and salmon at three 
shillin’s, and that I could weel afford it. I 
had serious thochts o’ throwin’ attic windows 
oot on the roof o’ my hoose; in fact, I drew oot 

a plan that same nicht, but the next mornin’ 
when I looked the paper, dod, man, they had 
_drappit to eicht shillin’s, and I put the plan 
in the fire. Someway I didna feel very weel 
that mornin’, the sunshine wasna nearly sae 
bricht and the birds werena singin’ sae 
cheerily. I had nae great appetite for my 
boiled egg, but a’ the same I asked a fervent 
blessin’ ower my breakfast, and thanked the 
Almichty for providin’ me wi’ sic a nice fresh 
egg. 

Puir Eb, wha before this hadna been sure 
whether he was staunin’ on his heid or his 
heels, mixed saut, saut tears wi’ his hens’ 
meat that mornin’. He swore there was some 
damned blackguards workin’ again’ him in 
Glesca, and he gaed away doon and tell’t 
Jardine the shoemaker not to go on wi’ the 
makin’ o’ the pair o’ new buits he had ordered. 

It was a lang, queer day that, and Eb and 
me keepit weel oot o’ yin anither’s ways. 

But next mornin’ they were back at ten 
shillin’s, and when they got to twal’-and-six 
I bocht Grizzy a black silk apron and a grey 
Shetland shawl, and I gied Edgar the joiner 

an order for three new tressels and twae hods, 
for which I had as muckle need as a cairt has 
for a third wheel. As for Eb, he was juist 
like a flea on a blanket. He whuppet oot 0’ 
his hoose into mine, dogget my steps wherever 
I gaed, sae much sae that Grizzy began to 
smell a rat. 

Man, I was beginnin’ to feel selfish and mean 
and miserable, keepin’ a’ this thing to mysel’ 
and frae her, and it worried me sae much that 
I begged Eb to free me o’ my promise, which 
he did, and I tell’t her a’ aboot it as plainly 
and fully as I could. After I had finished, 
she sat quiet for a wee, then says she, “ Ay. 
Ye bocht thae things, twae hunner o’ them, 
ten days since at five shillin’s each, and they’re 
noo worth twal’-and-sixpence apiece. What 
has made them rise in price like that ? ” 

I frankly tell’t her I didna ken and I didna 
care, but that there was nae hanky-pankyin’ 
aboot it, that it was in Robert Fairley’s haun, 
and she micht stake her Family Bible that 
everything was strecht and abune board. 

She didna say ocht to that, but she seemed 
to think a lot, and I saw it was worryin’ her ; 

so when I saw hoo she was takin’ on aboot it 
I made up my mind to hae dune wi’t, for, 
tho’ it was a payin’ ploy, the excitement was 
keepin’ me off my sleep, and I had nae relish 
for honest mason wark that brocht in maybe 
twae pounds ten a week, when I was makin’ 
at the rate o’ twenty-five pounds a day withoot 
turnin’ my thoom for it. So I wrote to Robert 
to put in the pin, as it were, which he did the 
day he got my letter, when the shares were 
staunin’ at fifteen shillin’s, and he sent me 
a cheque for a hunner and fifty pounds, which 
I payed into the bank, and it’s there yet; 
and the income-tax man is nane the wiser and — 
nane the richer. 

Grizzy’s not very sure aboot it yet, for, as 
she says, if I made a’ that profit then somebody 
must hae lost it, which is true enouch, I daursay, 
but the maitter is ower bamboozlin’ for my 
limited intellect, and as I’m gifted wi’ the 
haudin’ senses I’m stickin’ to the siller, and 
not only am I gratefu’ to Robert Fairley, but 
I’m terribly weel satisfied wi’ the transaction. 

Ay, ay! Weel, man, as I said, things 
prospered michtily wi’ Robert in Glesca, and 

kindly-herted laddie that he was he seemed 
anxious that a’ his freens should share in his 
prosperity, for he gutted oot his uncle’s shop, 
built a new store at the back wi’ a substantial 
corrugated iron roof, and when it was feenished 
made him a present o’ the hale concern. As 
for the furs and golden jewellery and sic-like, 
ye wadna believe what he sent to his mither. 
A’ the presses and the drawers in the hoose 
were filled wi’ gear that she couldna hae worn 
oot suppose she could hae lived to the age o’ 
Methuselah. He keepit Uncle Eb in pipes 
- and tobacco, and, what pleased Eb mair, sent 
at stated times wee bags filled wi’ a special 
kind o’ meal that, provided hens were kept 
warm, made them lay as regularly in the winter 
as the summer-time. He subscribed liberally, 
but anonymously, to the soup kitchen and 
ither charities, and mony a puir auld sowl 
durin’ the driech cauld winter months had 
reason to bless his name. 

Then, man, a terrible thing happened. Ae 
mornin’ his mither got a telegram frae his 
pairtner sayin’ Robert had met wi’ an accident, 
and that she had to come up to Glesca withoot 

delay. Nae particulars were gien, and Mrs. 
Fairley, withoot much preparation, and wi’ a 
sair, heavy, apprehensive hert, got away wi’ the 
first train. Durin’ the afternoon we got nae 
word, but when the evenin’ papers cam’ in, 
there, in black and white, was an account 0’ 
the hale affair. It was heided, ‘“ Terrible 
Accident to a prominent Glasgow Stock- 
broker,” and it gaed on to tell hoo that a horse 
yoked to an empty lorry had ran away in 
Buchanan Street, just when that place was at 
its busiest, and hoo that Mr. Fairley, foreseein’ 
the damage that was likely to be wrocht, and 
withoot considerin’ the danger to his ain life, 
sprang at the horse’s heid when it was passin’ 
him. He grippet the shaft first, then flew at 
the horse’s heid and got it by the neck, but it 
was a big, strong brute, and no easily stoppit, 
and after careerin’ half-way doon the street wi’ 
him clingin’ to its collar it swerved on to the 
pavement, and they baith dashed thegither 
into a big shop window. The horse was 
killed on the spot, and Mr. Fairley was ta’en 
to the Infirmary in what was feared was a 
dyin’ condition. A lady and her wee dochter 

had been knocked doon and run over before 
Mr. Fairley tackled the runaway, and their 
injuries were such—the paper said—that little 
hope was entertained o’ their recovery. | 

Man, man, I’ll never forget that evenin’. 
The news gaed frae door to door through the 
village like wildfire, and mony hertfelt prayers 
gaed up that nicht to God frae suppliants wha 
didna bother Him often. 

Dauvid Morrison didna pray, but he was 
very quiet and subdued, and he gied nae 
superior cast o’ his heid when he saw puir auld 
Uncle Eb gaun away into his bedroom-closet 
wi’ a weel-thoomed Bible aneath his oxter. 

Where womenfolk were gathered at the 
cheek o’ their doors, boys roon the cross, or 
men at the corner, this terrible accident was 
the subject o’ their crack. And then, after 
yin o’ the langest nichts I mind o’, and juist 
when the post office was openin’, a telegram 
cam’ frae Mrs. Fairley to Dauvid. A’ it said 
was, ‘* Robert holding his own.” It wasna 
very much, but it was enouch whereon to 
build oor hopes and to let us gang to oor day’s 
wark wi’ a wee bit crust o’ consolation. 

Holding his own! We a’ kenned he wud dae 
that wherever he was or whatever condition 
he micht be in, and we also knew that the 
stored-up energies o’ a clean, well-spent life 
wad staun him in guid stead in his ’oor 0’ 
need. 

Next day, Mrs. Fairley unexpectedly re- 
turned, and she wasna weel into the hoose 
till I was sent for. Never while I live will I 
forget that meetin’. 

The parlour was juist as she had left it twae 
days before, for neither Dauvid nor Uncle Eb 
had ony faculty, or, in the circumstances, ony 
hert for reddin’ up, and the workin’ apron 
she had hurriedly ta’en off and flung aside was 
lyin’ ower the back o’ the easy-chair, and a 
pair o’ clogs wi’ the soles turned up lay in the 
middle o’ the floor. She was sittin’ wi’ a 
grey, tear-stained face opposite Dauvid—her 
bonnet strings untied and hingin’ ower her 
shooder, and her lang active fingers grippin’ 
the cream-coloured lace at the neckband 0’ 
her goon.. Dauvid, wi’ stern, set features, was 
staunin’ wi’ his back to the licht, subdued, as 
I’ve said, but defiant, and scarcely believin’ 


26 CRACKS WI’ ROBBIE DOO 


that this dispensation was bein’ veesited on 
his hoose. Uncle Eb, huddled up wi’ his 
knees at his chin, was sittin? away back in 
the shadowy corner, like a craw in a mist, and 
his lang, pointed face was the livin’ picture o’ 
misery at its deepest. The very atmosphere 
o’ the room breathed o’ despair, and sair at 
hert, but not surprised, I learned by degrees 
frae Mrs. Fairley that Robert wad never 
again be able to put a foot on the grun’, and 
that the days o’ a promising young life were 
already numbered. 

His auld schule chum, the great Dr. Dalziel, 
a dalesman o’ oor ain, had performd ony 
operation that was necessary. Everything 
had been dune that could be dune—the best 
skill available had been consulted, and the 
dread verdict had been pronounced. 

I looked first at yin and then at anither, wi’ 
not a word on my lip, but wi’ sympathy in my 
hert deep as the flood, and I went back to the 
hoose and sent Grizzy to minister—as only 
Grizzy can—to three puir auld stricken sowls 
whase idol had fallen, and lay crushed and 
broken for ever. 

As for mysel’, I went into my wee back- 
closet, steekin’ the door to be alone wi’ my 
Maker, and my hert was chilled and the stars 
abune were shinin’ steely and cauld when I 
went oot that nicht to lock the gairden gate. 


CHAPTER III 


Ir is only when an experience o’ this kind 
comes to oor ain door that we can truly realise 
how poor and frail we are, and how utterly 
impotent even the skilliest can be. There 
was that great strong, powerfu’ young man, 
that splendid specimen o’ humanity—baith 
mentally and physically—lyin’ in a fremit bed, 
in a fremit toon, as helpless as a wean,—sur- 
rounded by every comfort that siller could 
command, attended by the greatest physicians 
in the country, waited on by the best-trained 
nurses o° the institution, and prayed for frae 
village herts in which faith was strong,—and 
yet, a’ was in vain—a’ in vain. 

On the fourth day, after he had wakened 
oot o’ a short, snatchy sleep, he asked for his 
mother. Fortunately she had again gaen 
north that mornin’, and had juist arrived, so 
they brocht her in. The injuries he had sus- 


CRACKS WY ROBBIE DOO 29 


tained were mainly in the spine, and he could 
neither raise his haun nor move his heid to 
greet her, but he turned his big eyes eagerly 
as she entered the door. He was quite con- 
scious, and he noticed she was sairly putten 
aboot, for to reassure her he told her not 
to be anxious and concerned aboot him, as he 
was fine and comfortable, and quite free o’ 
pain. But a teardrap broke frae his e’e and 
slowly trickled doon his cheek. He couldna 
wipe it away, but she did, and his helplessness 
cam’ hame to him, and the sabbin’ o’ a strong 
man broke the stillness o’ that darkened room. 

She wasna allowed to stay very lang beside 
him, and before she left he asked her to bring me 
up wi’ her the next day, and for me to arrange 
to stay in the toon so that I could be near him, 
for he had a lot to say to me, and couldna 
say it a’ at aince. 

Weel, as you can unnerstaun, his wish was 
to me a command, which I obeyed. Istayed wi’ 
Rettie, my mairret dochter, and I was allowed 
to sit wi’ him for an ’oor every day. 

After a’, he hadna much to say to me, at 
least onything o’ any importance. His lack 

o’ strength maybe kept him quiet, but every 
day he assured me that he was happier, kennin 
me beside him, and that he juist felt as he 
did in the auld days when he cooriet his heid _ 
aneath my jacket durin’ a thunder and lighten- 
in’ storm. 

I had been wi’ him for aboot a week, and, on 
the Friday before the Saturday when I was 
gaun hame, he says to me, “ Robert, d’ye 
mind, long ago, when you were takin’ me a 
walk doon the auld toon road you told me that 
when an old hare felt its end approachin’ it 
came back to the scenes of its leveret days to 
die?” 

“I dinna remember the exact circum- 
stances,” says I, ‘‘ but what ye say, Robert, 
I believe is true, and it’s quite possible I tell’t 
ye sae. But what aboot it, onyway ?” 

He didna answer me for a wee while, and 
then he looked earnestly at me, and, says he, 
“Pm juist like that old hare. I’m dying, 
and, oh man, Robert, I don’t want to die here. 
Take me back with you to Thornhill, to my 
ain wee bedroom with its gable window and 
its whitewashed walls. Dll no’ weary, for 

my mither will be there, and you’ll be next 
door, and I'll see the trees on the street from 
my window, and I'll hear the Auld Kirk bell 
strikin’ the hours which are so long and dreary 
here. I know I canna stand this very long, 
my time is short, let it be happy. Oh man, 
Robert, take me home.” 

I wasna surprised when he said this, as ony 
bit crack we had had was aboot auld times and 
auld scenes, and I kenned the grip that Thorn- 
hill had o’ his hert-strings. His earnestness 
was touchin’, and I didna ken very well what to 
say, but I told him I would speak to the doctors, 
and if they judged his strength sufficient to 
carry him sae far, I wad see him hame. 

That nicht Mrs. Fairley and I approached 
Dr. Dalziel on the subject, and he, after con- 
sultin’ wi’ the ithers, sanctioned his removal, 
but suggested we should wait for anither 
week. Travelling by train was oot o’ the ques- 
tion, so the doctor arranged for a nice roomy 
ambulance, and also for five relays o’ horses,— 
for it’s a langish journey,—and I'll never forget 
the look that broke over Robert’s face when we 
told him what we had done. The doctor gied 

him particulars aboot the stoppin’-places, and 
where the horses wad be changed, and says he, 
“And, Robert, my boy, Ill travel with you 
all the way, and after I’ve seen you comfortably 
settled in that wee bedroom you talk so much 
aboot, Pll take a turn through Penpont to 
Merkland and see once more the hills I climbed 
and the braes I ran in the days o’ auld lang 
syne.” 

But he didna tell him that he had written 
to Thornhill to William Kellock to come up 
and drive the ambulance, and it someway 
_ took away frae the tragedy o’ the stretcher and 
its helpless burden that day at the Infirmary 
door, to see the surprised, delighted look that 
flashed frae the patient to his auld freen 
William, as that worthy stood at his horses’ 
heids, wi’ his silver-buttoned coat and his lum 
hat on. Not a word o’ recognition passed 
between them, but William put his haun 
up as much as to say, ‘‘I’m here, Maister 
Robert, rest content, where horses can gang I'll 
tak’ ye in safety.’’ And Robert understood. 

It was a lang, tryin’ journey, and a sad yin. 
But not a complaint did my puir crippled 

laddie mak’. Every mile we passed was a 
mile nearer hame, and that knowledge seemed 
to’cheer and comfort him. 

He kenned that the last change o’ horses was 
at Sanquhar, and after we had left that toon 
behind us he becam’ a wee excited, and every 
noo and then asked hoo far we were on. He 
knew when we were nearin’ Carronbrig, for the 
ring o’ the smith’s hammer cam’ soundin’ up 
the Waulkmill brae, and he smiled when he 
heard it, and asked that we micht stop at the 
smiddy door—“ for,”’ said he, ‘‘ I never passed 
thro’ the village withoot callin’ on the smith. 
He made the first gird I ever trundled, and, 
someway, I don’t want to pass his door the 
day.” 

I thocht within my ain mind that he should 
be spared the pain o’ meetin’ his auld freen 
under sic circumstances, but the doctor thocht 
otherwise. When he was signin’ to William 
to stop he looked at me as much as to say, 
‘Don’t thwart him; give him his own way; 
it’ll no’ be for long.”” And I was satisfied, for 
I kenned that he knew best. 

We stopped juist for a minute, but it seemed 

alang yin. Sandie the smith had been workin’ 
hard, and was perspirin’ freely, but when we 
were movin’ away frae the door there were 
draps fa’in’ on his rough leather apron that 
wasna sweat, and his anvil was silent and 
stilled for the rest o’ that day. 

When we arrived at Thornhill, strong, willing 
arms werena wantin’ to carry him up to his 
wee room, and a smile o’ satisfaction broke 
over his face when we laid him on his bed; and, 
dod, man, when his e’e lichted on his auld 
chest o’ drawers wi’ the stuffed hoolet, wi’ 
the bell gless ower’t, staunin’ on the big 
illustrated Bible, and the string o’ whaup’s 
eggs hingin’ frae the top drawer knob, he 
lauched wi’ delight, and said, ‘‘ Oh, Doctor! oh, 
Robert! thank God I’m home at last !”’ 


CHAPTER IV 


As you can weel understaun’, I had a lot to tell 
Grizzy that nicht when I got into my ain 
hoose, for it didna happen very often that I 
had occasion to be sae lang away frae hame, 
and as events, ye ken, had been comin’ 
crowdin’ sae fast, as it were, on each ither’s 
heels, and as everything had to be talked 
ower, it was faur on i’ the nicht before oor 
crack was dune. The questions she had to 
ask were by-ordinar, but the yin that was 
uppermost in her mind was the yin that, 
womanlike, she kept to the very last. 

She had gane to her bed and had kept the 
crack gaun wi’ her heid on the pillow, and I 
was juist takin’ a final puff o’ my pipe before 
I blew oot the cannel, when she gied a bit hoast, 
and, says she, ‘‘ Whae were a’ at the Infirmary 
door to see Robert, puir laddie, away ? ” 


I named them a’ as far as I kenned, and 
35 

then says she, ‘‘D’ye no’ think that he’s 
a gey likely man to hae a sweethert ? Was 
there naebody among the womenfolk that 
seemed like ’im in that way ?” 

‘““No,” says I, after I had thocht a wee. 
‘““No, Grizzy, there was naebody aboot the 
door that I could fit wi’ a cap o’ that kind. 
What has put that notion in your heid ? ” 

‘““Oh, I dinna ken,’’ says she. ‘“* Only 
Robert’s a very braw man, and a guid man 
into the bargain, and, as a woman, I wad say 
he’s no there to this time o’ day withoot 
haein’ some yin’s happy future in his keepin’, 
and a sair, sair hert she’ll hae this nicht, 
puir thing, or I’m gey far mistaken.” 

Dod, man, to be candid and honest, sic a 
thocht had never entered my heid, but ower 
anither half-pipefu’ o’ baccy I reviewed in 
my mind his way o’ livin’ for the last seven 
years, the chances he had o’ mixin’ wi’ the 
best and the highest, and the kindly, lovin’ 
disposition he possessed, and, like Grizzy, I 
cam’ to the conclusion that, in a’ possibility, 
there was a worthy lass whase hert that nicht 
was stricken and sair. 

Lang after I had gane to my bed this subject 
kept runnin’ in my mind, and then I thocht 
o’ my faither and the scene at the Braid Burn 
Brig, and slowly I dovered into a sweet land 
o’ dreams in which the angel face o’ Elsie 
Gardiner smiled to me as through a mist 0’ 
tears. 

Doctor Dalziel, wi’ his usual forethocht and 
consideration, had omitted nothing, and two 
capable nurses had been engaged, yin for duty 
durin’ the day and the ither for the nicht. 
This relieved oor minds o’ ony responsibility 
in sic a serious case, and it also gied us the 
blessed assurance that everything that science 
and the ingenuity o’ man could devise would 
be done to mak’ his shortenin’ span o’ life as 
comfortable as possible. 

Nurse Bennoch, wha had been up a’ nicht, 
was comin’ doon the stairs the next mornin’ 
when I steppit alang to learn hoo he was 
keepin’, and she gied me the welcome news 
that, so far as she could see, he was nothing the 
worse of the journey of the previous day, but 
she shook her heid and tell’t me quietly, that, 
all the same, the end micht come at any 

time. ‘‘ By the way,” she said, “a letter 
came in this morning which, of course, he 
cannot open, and which he wouldn’t allow 
me to open and read to him. He told me 
it could wait till you came in, and, as he’s 
excited a little over it, it is well you’re here.” 

When I sat doon at the bedside there was 
an air o’ forced composure aboot him, and the 
unopened letter was lyin’ on his briest on the 
top o’ the counterpane. After tellin’ me aboot 
a sweet ’oor’s sleep he had had durin’ the nicht, 
and o’ the pleesure it gied him to be aince 
mair at hame, he broke off suddenly, and 
asked me what date it was. 

I told him, and then he asked hoo lang he had 
been ill, and when I said, ‘* Exactly twenty- 
three days,”’ he seemed to be thochtfully con- 
siderin’ something, and he said mair to himsel’ 
than to me, “ No, she doesn’t know yet, but, 
puir lass, she’ll learn to-day.” — 

I didna bother him speakin’, and we were 
baith quiet. Then after a lang silence he said, 
“Robert, I’m a big, helpless fellow lyin’ here, 
and I don’t know what I would do without 
you. May God reward you....I have a 

letter here which I want you to open and read 
to me, but before doing so I would like 
you to know that—that if this terrible—if 
things, I mean, had been otherwise, I would 
have been married in about two months. 
I’ve been a very busy man, never had much 
time to devote to love affairs and thoughts 0’ 
marriage, but last year I met a lass—Alice 
M‘Leod’s her name, Robert—and sure God 
made. her for me, for I’ve loved her with a 
fervour that has surprised me, and sometimes 
made me afraid. Ay, I love her with the 
love of a strong, strong man, and now—now, 
oh man, Robert, it’s awful—awful,”’ and he shut 
his eyes very ticht and his whole frame shook. 
I clapped him on the heid, and I wipet his 
cheek wi’ my pocketnapkin as I wad hae dune 
to a hert-sair bairn, and when he had com- 
posed himsel’ he gaed on wi’ his story, but his 
voice a’ at aince becam’ very low and feeble. 
“Three months ago she accompanied her 
father to Kimberley to see a mine they were 
interested in. During the last three weeks 
she’s been aboard ship, homeward bound, and 
this letter from. my partner will contain, I 

presume, a wire telling when to expect her. I 
dreamed last night that this would come about 
in this way, and now—that’s all, Robert. 
Will you please open that letter ? ” 

He was quite richt, his dream was true, there 
was a telegram enclosed in the letter, and I 
read it oot first. All it said was, ‘*‘ Arrived here 
Southampton safely to-day due Glasgow St. 
Enochs 10.30 to-morrow. You will meet me 
I know. Much love.—ALtice.” 

The letter was from his pairtner, and was 
to the effect that he had taken the liberty of 
opening the telegram, and begged to assure 
Robert that he would meet Miss M‘Leod on her 
arrival and acquaint her with the sad news of 
his accident. ‘‘ Very possibly,” it ran, ‘‘ she 
will wish to come on to Thornhill to see you. 
If you are strong enough, and if the excitement 
of meeting her will not be too much for you, 
wire me, and I will know what to do and how 
to advise her.” It was a nice, considerate ~ 
letter, and finished up with hopes that he was 
feeling better and that he had stood the journey 
well. 

I laid it doon when I had read it through, 

and Robert said nocht for a wee. I got up 
quietly frae my chair and walked up to the 
wee gable window. Away doon on the street 
merry-faced bairns were playin’ at their games, 
men intent on their business and wark were 
bizzin’ aboot, birds were singin’ in the trees, 
and young and active life was evidenced every- 
where : while in this wee room a tragedy was 
slowly being enacted which made God’s 
mornin’ sunshine strangely oot o’ place. And 
I stood there, wi’ hard, bitter thochts surgin’ 
in my brain, and the Why and the Wherefore 
o’ life distracted me, and I asked mysel’— 
Why does tragedy trip up comedy when the 
laugh’s at the loodest, and why is pain and 
sufferin’ and hert-breaks sae rampant in this 
world when a God. o’ Love rules and reigns 
in the heaven? And then a’ at aince His 
words cam’ to me, “‘ For my thoughts are not 
your thoughts, neither are your ways my ways. 
For as the heavens are higher than the earth, 
so are my ways higher than your ways and 
my thoughts than your thoughts,” and I 
turned, chastened and humbled, and sat doon 
at the bedside. 

** Robert,” i said, wi’ a bit catch in my 
breath which I couldna help, “‘ ?m thinkin’ 
you’ll be wantin’ me to wire for her to come.” 

“Yes, oh yes, Robert,” he said feebly. 
‘* And I trust she’ll come to-day, for I feel— 
I feel—someway that another sun will never 
rise for me.” 

A great change seemed to hae come over 
him, and I kissed his brow and soothed him a’ 
I could. Then the nurse cam’ in, and I gaed 
doon the stairs and sent away the wire to his 
Glesca office as I had been directed. 

He was very “‘ dowie ”’ and quiet a’ day, but 
when it wore into the afternoon and aboot the 
time he was expectin’ her, he got a wee bit 
cheerier. Aboot four o’clock, when I was 
sittin’? readin’ at his request John Galt’s 
Annals of the Parish, the ’bus stopped at the 
door. Iclosed the book, and got up to gang 
oot, but he signed me to sit still. 

A minute later, a tall, quietly dressed young 
lady opened the door and glided into the room. 
She saw nothing but the bed and nobody but 
Robert, and wi’ a sabbin’ cry, like a poor 
wounded bird, she gaed doon on her knees at 

the laigh bedside, and buried her face in his 
neck. 

For the second time in my life I felt I was in 
the presence o’ some yin sacred, and, wi’ my 
hert beatin’ wildly and my face turned away, I 
tiptoed oot and left them there their lane. 

When the birds were chirpin’ Guid Mornin’ 
in the lime tree at the gable window, and juist 
as the sun’s first rays lay athwart the valley 
he loved so well, wi’ totterin’ steps he gaed doon 
the bank o’ Jordan, and his soul was launched 
into the Great Unknown. 


CHAPTER V 


YES, man, it micht be considered by some a 
queer by-ordinar remark to mak’, but the 
langer I live, and the mair I come into what 
I micht ca’ personal grips wi’ my fellow-beings, 
the mair am I convinced that there’s a bit 
corner in the hert o’ every man and every 
woman that is sacred to the memory 0’ a love 
o’ long ago. 

Mind you, it micht be a very wee, wee corner 
—juist a nimp, as it were, but, tak’ my word 
for’t, in the generality o’ cases it is big enouch 
to hae sheltered, lang and deep, the hallowed 
lingerin’ memory 0’ a short, yet sweet, pure 
and unreasonin’ love, which throughout the 
journey o’ life has added a sweetness to the 
fragrance o’ the hawthorn, has made a summer 
Sabbath gloamin’ a thing sacred and apairt, 
and turned the trill o’ the mavis and the lay 
o’ the laverock into an angel sang. And the 

pressure 0’ a saft lassie haun, the glint o’ a 
fearless boyish e’e, bridges the present to the 
days o’ auld lang syne, and opens the door 
to memories o’ times that will never come 
again. 

The fire at which the torch o’ early love was 
lit is seldom the yin that keeps the lowe alunt 
in the days that are to come. Oor pairtners 
in the mairch o’ life are very rarely the re- 
cepients o’ oor first ardent love and devotion, 
and, tho’ a man may hae the best wife in the 
world, and that wife, the man abune a’ men 
for her, yet each, ye may be sure, has the 
memory 0’ that early love carefully treasured 
—that wee bit corner safely guairded, often 
secretly—ay, sometimes guiltily laid bare and 
made the subject o’ lovin’ retrospect and 
reflection. 

And ye maunna rin away wi’ the idea that 
sic reflections are in ony way dishonourable 
or dishonouring. An auld cauf-love is never 
in opposition to that deeper and mair abidin’ 
affection that mak’s, for the happily mairret 
man and woman, the mairch o’ life a mairch 
o’ happiness. Compared wi’ this it is dwarfish 


46 CRACKS WI’ ROBBIE DOO 


and insignificant. But it is an experience 0’ 
life which is no’ easily lived doon or forgotten, 
and which needs but the lilt o’ an auld love- 
sang, a youthfu’ ripplin’ lauch, or the glint. 
o’ a fresh blue e’e to tak’ to itsel’ a vim and 
vitality which years can never shake or time 
destroy. 

My ain experience o’ this dates back to a 
time when simmer days seemed langer and 
warmer than they are noo, and, tho’ I hae 
passed the Psalmist’s span o’ threescore- 
years-and-ten, and reached an age when the 
things that are before are o’ mair import than 
the things that are behind, there are times, I 
maun confess, when a lassie face, which is no’ 
Grizzy’s, comes up before me, when her livin’ 
presence seems wi’ me, and I see oor trystin’- 
place among the silver birks on the auld 
quarry knowe lit up and suffused wi’ the 
purple rays o’ a summer sun that will never 
set for me. 

I’ve never mentioned this to onybody, not 
even to Grizzy, and it is a sealed book to a’, 
binna maybe Maggie Howieson hersel’, and 
tho’ she’s been a mairret woman for over fifty 

years and a granny for thirty, it is juist possible 
that, noo and then, when she sees me gaun 
doon the street, her mind will hark back to a 
time when her guidman, Davie Howieson, had 
neither airt nor pairt in her life, and when a 
story, which she dootless was expectin’, was 
simmerin’ in my mind, and which needed only 
the glamour o’ the sunset licht among the birks 
and the quietness o’ the simmer gloamin’ to 
bring to my lips. But that story was never 
told by me. And I thank God that I was 
dumb, for, after a’, there was only ae lassie for 
me, and that lassie was Grizzy, my Grizzy wha 
for twae-and-fifty years has shared my joys 
and my sorrows, and proved hersel’ a helpmate 
sic as I little expected to hae, and maist 
assuredly better than I ever deserved. 

So ye see that I, like ithers, hae my hallowed 
memeory—a consecrated spot in my auld hert 
which even Grizzy kens nocht aboot, and 
which, by noo-and-then communin’s, I hae 
keepit fresh and green. 

And what o’ Grizzy ? Has she hers also? 
Weel, juist you listen to what I hae to say. 

The ither nicht I was lookin’ ower some 0’ 

my ootstaunin’ accoonts, and I cam’ across 
yin, amountin’ to three pounds nine shillin’s, 
for mason wark I had wrocht to Jeems Hender- 
son the shoemaker, and which, tho’ I had sent 
it oot twice a year for the last three years, was 
still unpayed. 

A cheery fire was burnin’ behin’ the ribs, 
throwin’ oot a gratefu’ heat and makin’ the 
weel-burnished fire-erns skinkle like a kittlin’s 
e’e. Grizzy was sittin’ on her auld laigh 
nursin’ chair turnin’ the heel o’ a stockin’ for 
hersel’, and mony a furtive keek did I tak’ at 
her sweet, contented face and her tidy black- 
gooned figure as she sat, knit, knittin’ away, 
as intent on her wark as if her very breath 
depended on the next stitch she made. 

The langer I sat and pondered ower Jeems 
Henderson’s account the mair perplexed and 
dissatisfied I becam’, for, let me tell ye, Jeems 
was a man for whom I had a lang-staunin’ 
unbounded regaird, and it was beginnin’ to 
dawn upon me that in no’ comin’ to a settle- 
ment he was imposin’ on my guid natur’ and 
stretchin’ the threed o’ freenship to a by- 
ordinar kittle strain, Within my ain mind I 

made a’ allowance for his thowless wife and 
his ill-doin’ family, but a’ the same, I thocht 
it very unfair he should keep me oot o’ money 
for which I had wrocht sae hard, and which, 
sae lang bygane, should hae been mine. 

** Grizzy,”’ says I at length, ‘‘ I doot I’ll hae 
to tak’ to the law wi’ Jeems Henderson aboot 
that accoont. It’s mair than three years since 
I finished his job, and I’ve never yet seen the 
colour o’ his siller.”’ 

Grizzy’s thochts were far away, for she lookit 
up at me wi’ a surprised; questionin’ look in 
her e’e. 

** What’s that you’re sayin’ aboot Jeems 
Henderson ?”’ she asked. 

** It’s aboot that accoont o’ his,” says I, 
**and I was remarkin’ that, if it wasna payed 
sune, I wad put the law on him.” 

** What does puttin’ the law on him mean ? ” 
she asked, and she got up, kind o’ hurriedly, 
laid aside her knittin’, and walkin’ up to the 
winda table began to dry some bowls that 
werena wet. 

** Weel,” says I, ‘* it means that he’ll be ta’en 
to the court, and, for a man o’ Jeems Hender- 

son’s retirin’ independent disposition, it’ll no’ 
be a very pleasant predicament to be placed 
in. But we maun hae oor ain, ye ken, Grizzy, 
and he had nae business to order the wark to 
be dune if he didna see his way to pay for 
it.”’ 

‘*Oh, -but I’ve nae doot ye’ll be payed, 
Robert,”? says she. ‘‘ Jeems Henderson has 
aye keen an honourable man, and tho’ he’s 
had a lot to do wi’ the few bawbees that come 
to his haun, he'll no’ ken you loss by him. 
What wark did ye do for him ?” 

I read ower the different items which made 
up the amount, and which had a’ to do wi’ the 
repairin’ o’ the main drain o’ his dwellin’- 
hoose. 

“That,” says Grizzy, ‘was work o’ neces- 
sity and, in the interest o’ his family’s health, 
it had to be dune.” 

Frae the tone o’ her voice and the birrin’ 
way she was rubbin’ at the bowls I could 
judge that Jeems, in some way, had a champion 
in Grizzy. 

“* Weel, weel,”’ says I, “necessity or no neces- 
sity, the wark was dune, and weel dune, and I 

maun be payed, or the law must tak’ its 
coorse.”” 

Grizzy said nocht for a wee, and she put 
what I considered a lot o’ most unnecessary 
polishin’ on her delf. 

“* I wad raither ye didna tak’ Jeems Hender- 
son to the law, Robert,” she said, wi’.a wee bit 
catch in her voice. 

“Mercy on me, Grizzy, my lass, what 
maitters it to you whether I do or no’ ?” 

“Oh, weel—really it doesna maitter—at 
least, no’ much, or I should say that it should- 
na maitter—only, ye see, Jeems belongs to 
Barjarg—he was born next door to us. Him 
and me were at the same schule thegither, 
and. Weel, altho’ we’re no’ a drap’s bluid 
to yin anither, the very fact o’ him bein’ 
Barjarg, and a companion o’ my early days, 
mak’s him different, in a way, to the rest o’ 
folk.” 

Grizzy was staunin’ between me and the 
licht, but tho’ her face was in the shadow I 
could tell that it was flushed, and, man, d’ye 
ken, in a moment—in a flash, as it were, the 
memory o’ the purple sunset among the silver 

birks cam’ to me, and, dod, thinks I, “has 
Grizzy, like me, her Auld Quarry Knowe ?” 

I didna say ocht for a wee, and neither did 
Grizzy, but the clock ticked awfu’ lood, and a 
lowin’ coal drappet oot o’ the ribs wi’ a loodish 
clash, and rummelled unheeded into the ash- 
hole. 

‘** Ay,” she continued, when the quietness 
was gettin’ juist a kennin’ oppressive. “ It 
mak’s a’ the difference when ye’ve kenned yin 
a’ your life.” 

** Yes—yes, I daursay, Grizzy, that is so; 
and —was—was Jeems a nice boy at the 
schule ? ”’ I asked, juist for something to say. 

** He was that,”’ she said, wi’ a wee bit forced 
lauch. ‘‘ He was an awfu’ boy for fechtin’, but 
he was aye kind to the lassies. I mind, ae day 
when I was gettin’ the tawse for speakin’ in the 
class, he began to greet, and cam’ up to the 
maister and tell’t him to stop lickin’ me, and— 
dear me, hoo it a’ comes back—on the road 
gaun hame that nicht he took my haun and 
he tell’t me he wad raither hae got the tawse 
than me. When we cam’ to oor gate he went 
into his ain bit gairden plot, and pu’d some 

pansies and a bit sidderwood, and when he 
gied me them he said he was sorry he had nae 
roses, for roses—white yins—wad aye be for 
me. And then, Robert—then—he kissed me, 
and I let him.” 

I wasna surprised when she said that, for I 
someway kenned it was comin’. 

** Ay, Grizzy, lass, and Jeems kissed you, and 
ye didna object ? ”’ 

** No, I didna object.” 

** Ay—and what did ye wi’ the bits o’ flo’ers, 
Grizzy ?”’ 

Man, she cam’ ower beside me, and, staunin’ 
at the back o’ my easy-airm-chair, she put her 
fingers through my thin silvered hair juist as 
my faither used to do when my heid was broon 
and curly. “‘ What I’m tellin’ ye, Robert, 
happened lang afore I met you. A woman 
never forgets the man that first payed homage 
to her, and tho’ Jeems Henderson, durin’ a’ 
these years, has been a memory only, the 
flo’ers he gied me on that bygane simmer 
nicht are in my keepin’ still.” 

Walkin’ ower to the chiffonier she lifted doon 
her grandfaither’s family Bible, and there, 

flattened oot, and withered and broon, between 
the leaves o’ her favourite—the thirty-fifth 
chapter o’ Isaiah—was the pledge 0’ Jeems 
Henderson’s love for Grizzy which he had gien 
her sixty years ago. 

There are times in the experience of all when 
yin feels that words are utterly incapable o’ 
expressin’ yin’s feelings— when speech is 
empty, ay, when even to speak seems a sin! 

I felt like this, and so did Grizzy, and again 
the clock ticked lood. Side by side lay the 
open ledger and the open Bible, Jeems Hender- 
son’s obligation to me in the yin, and his 
loving pledge to Grizzy in the ither. Grizzy 
stood at the table lookin’ at them wi’ a tear- 
drap on her cheek, and then she gaed to put 
them away. 

*“One moment, my dear auld lass,” says I. 
And I took my pen and, scorin’ the accoont 
frae corner to corner, I wrote across it, 
** Settled.” 

She looked at me for a minute wi’ thae big 
moist een o’ hers, and wi’ that wee bit smile 
on her face, which is the index o’ her guid 
pure soul, and then withoot a word she eooriet 

doon on the hearthrug by my side, and there 
in the flickerin’ firelicht, wi’ her heid again’ my 
knee, and my wrinkled haun on her shoulder, 
the memories 0’ the Auld Quarry Knowe and 
the bunch o’ withered flo’ers faded away like 
the rime o’ an August mornin’. 


CHAPTER VI 


It is a well-known everyday sayin’ that there 
are tricks in a’ trades except yin’s ain. It is 
only wi’ experience o’ life that the truth o’ 
some o’ these auld sooths comes, as it were, 
forcibly hame, and, on lookin’ back, and 
reviewin’ in my mind a’ I have had to do 
wi’ tradesmen o’ ae kind and anither, I am 
forced to confess that there’s a guid sprinklin’ 
o’ truth in this particular auld by-remark. 

It is generally allowed that grocers damp 
their sugar, dairymen water their milk, millers 
tak’ liberties wi’ their meal, joiners use wood 
when it’s green, plumbers—oh, plumbers! 
Eh, man, what deevils they are. Dod, give a 
roon-shoodered plumber a hapenny cannel, 
and let him into a dark corner wi’ a solderin’ 
bolt and a pot o’ smudge. Leave him there 
wi’ auld Nick and to his ain meditations, and 
tak’ a dauner doon the length o’ the cross 

to see what the weather’s gaun to do. When 
ye come back, certie, he’ll hae a hole in that 
corner the size 0’ a wee wean’s grave, the 
walls will be splashed black and white like a 
dambrod, the whole place’ll hae a smell like 
a gas retort, and, like as no’, at New Year time 
ye’ll get an accoont for mendin’ a leakage that 
will mak’ your hair staun on end and spoil 
your palate for tastin’ the best currant bun 
that ever was made. 

Plumbers! oh, the deevils. I ken them 
weel. T’ve had them through my hauns, 
or, raither, they’ve had me through theirs, 
and I havena forgotten aboot it yet. But, 
quirky as they may be, and conscienceless as 
grocers and dairymen are, they’re no’ to be 
mentioned in the same breath wi’ horsedealers. 

Spurgeon, the great preacher, used to say 
that there were three surprises in store for him 
in the next world. The first was, he wad 
miss in heaven some folk he expected he 
wad see there; the second, he wad see some 
there he hadna reckoned on seein’; and the 
third, and the biggest surprise o’ a’, that he 
wad be there himsel’. 

Had Spurgeon been a horsedealer instead 0’ 
the faithful preacher and man o’ God he was, 
I would have said ‘‘ Amen” wi’ a’ my hert 
to that last remark. / 

Don’t think noo that I’m lackin’ in charity 
o’ judgment, or that I’m by-ordinar hard on the 
dealin’ fraternity. I really wish to be just and 
unbiassed, and if, after hearin’ my story, you 
think my remarks uncalled for and unwarranted, 
Pll willingly tak’ them back and do my best 
to mak’ amends. 

You'll mind, I daursay, what I told ye 
aboot my experience wi’ Alec Ashplant ower 
the buyin’ o’ a coo. I considered that a 
by-ordinar soople bit o’ wark, but dod, man, 
it was a Sabbath-schule-trip affair compared 
wi’ what auld Ben Brecham did to me ower 
the buyin’ o’ a black horse. 

A few years bygane I had a fairish-sized 
job up at the Sweetbit, and as the distance 
was juist too much to walk nicht and mornin’, 
and work a day’s wark into the bargain, I 
made up my mind that I wad buy a horse. 
Lang before this I had got a thief’s bargain o’ 
a spring-cairt and a set o’ harness at Robert 

Kellock’s sale, and, as I had kept them beside 
me in guid condition, a’ that I wanted to 
complete the turnoot was the horse, and this, 
as I tell ye, I made up my mind to procure. 
You’ll maybe no’ mind o’ “ Bowlie.” 
No? Weel, it doesna maitter. Puir sowl he 
didna coont for much when he was leevin’, 
but Rob Tait was his name, though he was aye 
ca’d “‘ Bowlie ’’ because o’ his bent legs. He 
was for lang an odd man aboot the hotel 
stables, and at times, either did a bit deal 
on his ain, when he had siller to speculate, or 
aided and abetted them wha had. To a’ 
appearance he had no truck wi’ Brecham, but 
a’ the same they were hand in glove, as I found 
oot to my cost. Weel, ‘‘ Bowlie”’ used to pass 
my door half a dozen times a day, and mony 
a confab him and me had—aye on horses or 
craps, for he couldna ca’ the crack on ony- 
thing else ; so, in course as it were, I mentioned 
to him that I was on the look oot for a horse, 
and asked him if he knew o’ ony beast likely 
to suit my purpose. I kenned he hadna 
yin o’ his ain, for he was walkin’ almost on 
his uppers, and, to my certain knowledge, had 

been teetotal through stress o’ circumstances, 
as it were, for a very lang time. 

‘“‘ Bowlie’’ considered for a wee, and then 
says he, ‘* Michty peety, Maister Doo, michty 
peety I’ve nocht o’ my ain, for it’s weel pleased 
I wad hae been to have had a deal wi’ ye. But 
I'll keep ye in mind noo, that I will. By 
the bye, have ye mentioned the maitter to 
Brecham ? ” 

** No,” says I. 

* Ah, man, speak to Brecham; he’s the man 
for ye—or wait noo, hover a blink—ay, Pll 
speak to him, Maister Doo. Better me than 
you. Brecham’s cute—deevilish cute, when 
there’s a horse in the question, but—ahem, 
there’s cuter than Brecham in this same wee 
Thornhill. Leave it wi’ me, noo. IT’ll do the 
needfw’,” and he waddled away up the street 
whistlin, “* There is a Happy Land.” 

I’m not much o’ a musician, but I knew it to 
be an auld Sabbath-schule hymn, and, forbye 
feelin’ obliged to Bowlie for interestin’ himsel’ 
on my behalf, I harboured kindlier thochts o’ 
him for havin’ a tune o’ that kind in his heid, 
and evidently in his hert. 

Weel, sir, as it happened I met Brecham 
the very next mornin’. He was a well-set-up, 
comfortable-lookin’ man, wi’ square, broad 
shoulders, and a bare red face. He aye wore 
a big checked tail-coat, wi’ side pockets and 
flappin’ lappels, and his thin legs were aye 
cased, as it were, in ticht tweed leggin’s, wi’ wee 
mother-o’-pearl buttons doon the outside edge. 

** Ay, ay, man Robert,” says he very cheerily, 
** an’ you’re after a horse ?”’ 

** Yes,” says I, “‘ but I half left the maitter 
in Bowlie’s hands, and 2 

** Ay, ay, that’s a’ richt, that’s richt enouch. 
Bowlie was tellin’ me, surely, surely, imphm. 
Weel, man, ye couldna hae come to me at a 
better time. Is’t a cairt-horse you’re after ? ”’ 

**No, no, not at all,” says I. “I want a 
bit canny beast for a spring-cairt, to tak’ me 
to my work and back again.” 

** Juist that noo, so, so,’ says Brecham. 
** And are ye in a big hurry ? ” 

** No,’ says I, “I’m inno particular hurry, but 
a’ the same the sooner I’m suited the better.” 

‘True, true, the sooner you’re suited the 
better, as you say. Let me see, noo—this is 

Monday—the morn’s Tuesday, the next day’s 
Wednesday—say Wednesday nicht then. You 
see, Robert, the particular horse I’ve in my e’e 
for you is at present at Traloss on the grass, 
but Ill send Bowlie up for him, and I'll hae 
him doon for your inspection and approval 
not the morn’s nicht but the next. Lippen 
to me in this, and I’ll see ye a’ richt,” and he 
clapped me on the shoulder in an extra friendly 
way, and away he mairched up the street wi’ 
his heid in the air like a militia-man. 

Weel, man, on the nicht as arranged on I was 
sittin’ after my tea readin’ the births, deaths, 
and marriages in the Dumfries paper, when I 
heard a rattle o’ shod hoofs on the causeway 
at my door, and Brecham sayin’ in a loodish 
voice, ‘‘ Weel, Bowlie, you’re well up to time. 
Man, man, he’s doin’ well on the grass—whoa, 
my boy, whoa, my beauty, tak’ it easy, my braw 
boy. Gie him halter, Bowlie, gie him heid. 
There now, there 1 

I laid doon my paper and stepped cannily 
to the door, and there stood Brecham wi’ an 
ashplant fixed in his oxter and his thooms 
stuck into the armpits o’ his double-breisted 

waistcoat. He was staunin’ straddle-legged, 
wi’ his heid critically to the side admiringly 
eyein’ a big black melancholy-faced horse which 
Bowlie had by the heid. 

Now, let me tell you, seriously and honestly, 
that I know as much aboot a horse as a hen 
knows aboot astronomy, and you'll agree wi’ 
me that that’s no’ very much. By the same 
token let me say in passing that very few men- 
folk will own up to ignorance o’ horse-flesh. 
It’s very queer, but it’s true, and why a horsey 
knowledge should be considered an accomplish- 
ment, guidness only kens. It may be that it’s 
evidence o’ a deevil-ma-care, fearless, over- 
rulin’ disposition, a manly, reckless, domin- 
eerin’ trait in the sterner sex which appeals to 
womenfolk in general. Or it may be a sign 
o’ a free, open-air upbringin’, and familiarity 
wi’ a towsey, rough-and-ready phase o’ life 
that knows few conventions, and which cannot 
be measured by the prosaic, matter-o’-fact, 
humdrum tradesman’s line o’ life. Be that as 
it may, the fact remains, as I’ve said, that the 
majority o’ men have the horsey conceit, and 
what they don’t know they affect; so, to be 

accordin’ to tradition, and in order to act the 
part, I pursed my lips and walked slowly roon 
that horse, lookin’ as wise and wideawake as 
a “Trencher,” but withoot sayin’ a single 
word. 

Brecham, I felt, was watchin’ me very 
closely all the time, and when he saw me 
examinin’ twae hairless spots on each o’ its 
knees aboot the size o’ a half-croon, he says to 
Bowlie, ‘‘ Was he on the rocky grun’ at Traloss 
a’ the time ? ” 

‘** Ay, he was,”’ says Bowlie, ‘and he rises 
like a coo, hind end first ; sair, sair on his knees, 
’at is he.”” 

I looked quickly up at Bowlie, but his face 
was as serious as a Chinaman’s on a tea-chest. 

I said nocht, but, like the sailor’s parrot, 
I thocht a lot, and I wondered if Bowlie really 
imagined I wad be simpleton enough to believe 
such a fairy-tale. It put me on my guaird, 
however, and I cautiously and carefully con- 
tinued my examination. I gripped the beast’s 
legs below the knee, as I had often seen dealers 
do on the Dumfries Sands at the Rood Fair. 
I even opened his mooth and had a look at his 

teeth, but, tho’ it gratified my curiosity and 
was a tellin’ bit o’ pretended knowledge, I 
was very little the better or the wiser thereby, 
as you can very weel understand. 

““Imphm! an’ what d’ye ca’ him?” says 
I, lookin’ up at Brecham, juist for something 
to say. 

“Ca” him,” says Brecham— what d’ye 
mean ?”’ 

** What’s his name ?”’ says I. 

“Oh, his name—ay, ay, it’s 
what’s his name again ? ”’ 

** Plunger,”’ says Bowlie, withoot a blush, 
and he suddenly and withoot apparent cause 
began to whoa! whoa! and to ask the puir 
beast what he was bangin’ at. So far as I 
could see, there wasna a bang left in him, but, 
as before, I held my tongue. 

Round I went again and, dod, man, d’ye 
ken, the mair I looked at the horse the mair he 
looked at me. His e’e followed me everywhere, 
and wi’ the queerest expression I ever saw. 
Sometimes it was waesome and pathetic—as 
much as to say, ‘‘ Don’t say ower much against 
me, be canny in your judgment, and for God’s 

sake buy me and gie me a short day’s wark 
and a guid feed o’ corn.”” Then at ither times 
the waesome and pathetic gied place to the 
skeich and deevil-ma-care which plainly said 
to me, ‘“‘ Don’t for a moment think that my 
hingin’ firple means mildness and gentleness, 
don’t tak’ me for an auld used-up yaud wr 
no’ a kick left in me.’’ Dod, man, there was 
something human in the beast’s e’e, and I felt 
_ quite guilty and creepy ways lookin’ at it. 

The sum and substance o’ my scrutiny was 
that he was black in colour, wi’ a white spot 
on his forheid, that he looked auld enouch 
to hae been at Waterloo, that he had twae 
shauchlie hind legs and twae bent fore yins, 
a scraggy ill-conditioned tail, and twae rows 
o’ the sharpest ribs I ever saw covered wi’ a 
skin. As I’ve already said, I’m not an adept 
at judgin’ a horse, but even to my untutored 
e’e, it was very evident that this yin wadna 
be very safe to lean against, and that he micht 
fa’ doon, but wad never rin away, and this be- 
littlin’ opinion was evidently expressed in my 
looks, for Brecham at once took speech in 
haun. 

*“ Robert Doo,” says he, ‘‘ it’s very plain to 
me that ye ken mair aboot a horse than ye let 
on, and—and és 

“Imphm,” says I, wi’ a weel-pleased, knowin’ 
smile; ‘* go on, Brecham.” 

** Weel, dash it a’, man, withoot flatterin’ ye 
Pll tell ye candidly that ye’ve spotted his 
weak spots—that I can see, and tho’ I say it 
mysel’ they’re few and o’ little importance. 
But I ken that you’re equally well aware o’ 
his guid points, and Hi 

** Ay, that’s so, Brecham,”’ says I; ‘‘ he has 
ower mony guid points, but unfortunately 
they’re o’ the kind that gang to mak’ a hat- 
rack by-ordinar handy.” 

** Kh, Robert Doo,” and he lauched heartily. 

** Lovan, man, you will hae your bit joke, 
but, truly noo, and as sure as you’re a decent, 
honourable man, that beast, as he stauns, is 
worth the ten pun’ ten I’m askin’ for 
him.” 

**Ten pounds ten shillin’s,”’ says I in aston- 
ishment, and I looked at him, wonderin’ if he 
was serious. But his mooth was set like a 
steel trap and his een were like burnt holes 

in a blanket. ‘‘ Ten pounds ten,” I repeated 
slowly. ‘‘Dod, man, yin could do a lot wi’ 
that. Is he sound ?” 

‘“* As sound as ye can expect for the money.” 

‘“* Imphm—is—is his wind a’ richt ? ” 

“Wind! Wind, did ye say? Michty me, 
Robert Doo, he has lungs like a Shinnel 
shepherd—Bowlie, my man, staun weel back 
or he’ll blaw off your bonnet. Ay, my good 
man, and ye consider him dear. Candidly 
noo, Robert Doo, tell me hoo ye think 
that.” 

‘* Weel, Brecham,” says I, “‘not for one 
moment wad I hae my opinion pitted against 
yours. It’s your business, horse dealin’s your 
bread and butter, but you’re sellin’ and I’m 
buyin’, and you and me look on this particular 
bit o’ truck frae, as it were, different stand- 
points. Now, as an outsider—an outsider, mind 
you—I wad say that that horse has known 
affliction. Evidently he’s had a lang life; it 
has been nae bed o’ roses to him, and it has 
been a very serious business wi’ him into the 
bargain. Speakin’ noo as a tradesman, I 
wad say he’s decidedly off the plumb; mair 


CRACKS WI ROBBIE DOO 69 


than that, he’s badly hashed aboot the knees 
and bent in his fore legs. His feet are sairly 
turned in 

“Stop, stop noo, Robert Doo—feet turned 
in, did ye say? Dash it, man, that’s his 
damned pride—it’s his breedin’, man. Bluid 
tells in a horse as it does in folk. And bear 
in mind, my good friend, you’re lookin’ at him, 
naked as it were—nocht on him but his halter. 
See him wi’ a nice set o’ harnass on his back 
and in the trams o’ a smart dogcairt, and I 
tell ye there’s not his marra in the shire 0’ 
Dumfries, and he’s there as he is, and he’s 
yours for ten pun’ ten—ten ten, Robert Doo,” 
and he pu’d a corn strae oot o’ his coat pocket 
and chewed the end o’t in a determined kind 
o’ way as much as to say, “ There, now, I’ve 
said my say.” 

‘** Well, Brecham,” says I, ‘‘ the beast may 
be a’ ye say o’t, but it doesna look it. In 
ither words, he micht be a guid horse, but 
nobody wad ken that by lookin’ at ’im. I 
didna think on gaun the length o’ ten pounds ; 
in fact, the horse, though dootless worth that 
to you and maybe ithers, is not worth it to me. 

But I tell ye what Ill do. I'll gie ye five 
pounds ten for him, so there noo.” 

Ben said nocht for a wee, but he looked at 
me like thunder and chewed most vigorously 
at the corn strae. 

** Bowlie,”’ said he at length, “‘ you’ve been 
as lang at the horse trade as I have been, and 
I ask ye seriously, did ever ye hear sic im- 
piddence in a’ your life ? ” 

Bowlie shifted from ae bent leg to the ither 
and clapped the horse on the nose. 

** Robert Doo,” says he, *‘ you shouldna hae 
made sic an offer in the puir horse’s hearin’. 
It’s an awfu’ affront, an’ you’re makin’ a fool 
o’ baith it and Maister Brecham.” 

*“Dod, man, I happened to cast my e’e in 
the direction o’ the horse, and as sure as death 
it was lookin’ at me wi’ an expression 0’ 
disgust. Then it turned its heid, sorrowfully 
I thocht, and [’m not very certain, but it 
seemed to me that it winked at Bowlie and 
he nodded to it and spat sideways. 

Then Brecham took me by the lappell o’ 
my coat. “ Robert,” says he earnestly, ‘* I’m 
askin’ you ten pun’ ten for that horse. Aff 

that Pve to pay thirty shillin’s for a season’s 
grass, five shillin’s for shoein’ him, and six 
and six to Bowlie for bringin’ him frae 
Traloss. That leaves me very little, and you’ve 
the face to offer me five pun’ ten. Lodsake, 
man, I’ve sell’t a soo for as much as that, and 
ye wadna compare a soo to a fine upstandin’ 
horse like that. He’s tired after his lang 
walk or I wad mak’ Bowlie rin him doon the 
street to show his action. I havena much 
time to waste wi’ ye, so ye must mak’ up your 
mind and mak’ me a reasonable offer, for I’ve 
another customer in my e’e for him if you 
and me dinna agree. But look here noo, 
look here, man, gimme your haun—one minute, 
your haun, we’ll say eicht pun’ ten—eicht ten, 
Robert Doo—think what I’m _ sayin’—eicht 
ten, and hae dune wi’ it,” and he dumped 
his ash-plant on the ground to clench the 
bargain. 

Dod, man, someway I had got it into my 
heid that Ben, Bowlie, and the horse were a’ 
in league against me, and the mair I thocht 
o’t the mair determined was I to stick to my 
offer. ‘*‘ No, no, Brecham,” says I, “‘ not one 

penny mair than five pounds ten; that’s my 
figure, and I’ll not budge.” — 

A wheen weans had been playin’ tig-tow 
roon the trees, but when they saw there was a 
ploy on they stopped their game and a’ gathered 
roon. The neibors too were a’ oot at their 
doors by this time, and I took very unkindly 
to all the hillgill and commotion, but the 
publicity was makin’ Brecham a man o’ im- 
portance, and he relished it and made the 
most of it, for he took a short-stem’d cutty 
pipe oot o’ his waistcoat pocket and deliberately 
filled it, a’ the time movin’ his lips and noddin’ 
his heid up and doon as much as to say, ** Weel, 
weel, this beats cockfightin’-—if ever I heard 
the like 0’t.” 

I don’t know hoo mony matches he wasted 
ower the lightin’ 0’ that pipe. He wad spark 
yin, and the time it was burnin’ he wad be 
lookin’ at the horse and then at me and then 
at the horse again. By this time the match 
wad be fizzlin’ oot and burnin’ his fingers. 
Then he wad spark anither, and anither, and 
the same performance went on. At last he 
drew reek, and then says he, ‘* Weel, Robert, if 

that’s your last word there’s nae use hagglin’ 
mair. Bowlie, juist tak’ Plunger doon to my 
stable. Rub him weel doon and gie him a 
guid feed o’ corn, and [ll tak’ him the morn to 
yin wha kens and appreciates a guid beast.” 

Bowlie made great pretence 0’ movin’ away, 
and I said guid-nicht and was makin’ to gang 
into the hoose when a sudden thocht seemed 
to strike Ben. 

**One moment, Robert,’ says he. ‘* Eh— 
what was your offer again ? ”’ 

** Five pounds ten shillin’s,”’ says I, frae the 
doorstep. 

“Ay, and I said eicht ten. Imphm! 
Eh—Bowlie, wait a moment. Weel, Robert, 
we'll split the difference—so be it at seven 
pun’; there, noo, your haun on it, Robert.— 
Bowlie, tak’ Plunger roon to Maister Doo’s 
stable. We'll settle this inside.” 

Dod, he followed me into the kitchen and, 
_ sittin’? on the corner o” the table, he argy- 
bargied away, but a’ to no purpose, and half an 
oor later he left my door wi’ five pound notes 
and ten single shillin’s in his pocket, and 
Plunger was mine. 


CHAPTER VII 


I sTARTED to tell you aboot the buyin’ o’ that 
horse. I hae done so, and, gall and wormwood 
though it be to me, I’ll not shrink from tellin’ 
you the sequel, and of the shameful way that 
Brecham and Bowlie took the advantage of 
my simplicity and how they led me to the fair. 

It’s not for me to unmask rascality or 
to pass judgment thereon. Neither is it my 
nature to ery oot for brunt fingers when I 
willingly put my haun in the fire. Yl mak’ 
no comment by way o’ criticising Brecham and 
Bowlie’s conduct. Tl simply tell my story 
and leave you to judge between us and to 
say if I was justified in addin’ ‘‘ Amen” to 
Spurgeon’s last surprise. 

Weel, my ’prentice at that time was wee 
Tam Walker, son o’ ‘‘ Tattie’? Walker, the 
cairter. A fell gleg boy he was, and as he had 


been a’ his life used wi’ horses at hame, and for 

a shillin’ extra 0’ wages, he willingly undertook 
the lookin’ after o’ Plunger. 

I saw to the beast’s wants the first nicht 
mysel’, suppered it on a bran mash and bedded 
it wi’ clean strae, and after arrangin’ wi’ Tam 
to see him fed and harnassed early the next 
mornin’ I retired for the nicht wi’ the proud, 
cantie feelin’ that at last [had a horse o’ my ain, 
and that noo I could, as it were, crack my whip 
wi’ the best in the land. 

I was lang, lang o’ sleepin’, for no sooner 
was my heid on the pillow than I began to 
plan drivin’ excursions ower a’ the country wi’ 
Grizzy. Barjarg, of coorse, was to be oor first 
jaunt, and I had a beautiful vision o’ the 
pair o’ us drivin’ serenely through the Keir, 
me sittin’ straight up in my seat wi’ my 
elbo’s close to my side, and Grizzy, wi’ a proud, 
flushed face, cooryin’ beside me. And then 
on arrivin’ at Barjarg, at her auld freen Mrs. 
Dempster’s door I wad jump doon and lift 
her oot as I had done in the auld, auld days, 
and—oh, man, nae wonder I didna sleep. 
Then I thocht how nice it wad be drivin’ up 
the Castle road to my work, wi? wee Tam 

handlin’ the reins and nocht for me to do but 
to watch the bonnie mornin’ sunshine lyin’ on 
the Tibbers holm and to listen to the bummin’ 
o’ the bees and the mornin’ sang o’ the lark 
and the lintie. To sit in my ain trap behin’ 
my ain horse, on the road to a guid-payin’ job 
and in the balmy caller air o’ a summer 
mornin’, what could be nicer? Dod, man, I fell 
asleep wi’ sic thochts runnin’ riot in my brain, 
and I dreamed I was drivin’ three spankin’ 
white horses yoket to a golden chariot. Grizzy 
was at my side wi’ her Paisley shawl on, and 
the road we were skimmin’ alang was by- 
ordinar familiar, for it was the lang stretch that 
leads through the Keir to Barjarg, and strange, 
man, it was covered wi’ frost-crusted snaw; 
as it was in that never-to-be-forgotten mornin’ 
o’ lang ago, and it lay before us skinklin’ like 
diamonds and pearls in the rays o’ a wintry 
sun. Ay, man, but that was juist a dream. 

Next mornin’ when I was sittin’ at my 
breakfast wee Tam chappet at the back 
kitchen door. I gaed oot and there he was 
standin’ wi’ starin’ een and a face as white as 
a sheet. 

** What’s wrang wi’ ye, Tamie ?”’ says I. 

**'There’s nocht wrang wi’ me, but there’s 
surely something wrang wi’ the horse, for he’s 
leanin’ up against the wa’ and I canna get 
the harnass on.” 

My heart seemed to gang doon to my buits, 
and wi’ a presentiment o? comin’ troubles I 
followed him into the stable. 

Dod, the boy was quite richt. Plunger was 
leanin’ against the wa’, and his heid was hingin’ 
doon almost to his feet. I never saw sic a 
livin’ picter o’ despair. It seemed a cryin’ 
shame to disturb him, but something had to 
be done, and by oor united efforts in the way 
o’ shovin’ and haudin’ up we got him up- 
richt on his legs, and in a jiffy the harnass to 
the last strap was on and properly adjusted. 
It took a good deal o’ coaxin’ and “ chick 
chickin’ ”’ to get him oot o’ the stable. I never 
saw beast or body so unwillin’ to tackle a 
day’s wark, but it’s wonderfu’ what patience 
and a guid whip-shank will do, and aboot half- 
past six Tamie and me were ready to set oot 
for the Sweetbit. Harness didna improve 
Plunger. No. Dod, he was even mair wae- 

some lookin’ in the mornin’ than he was the 
nicht before, and it began to dawn upon me 
that even at five pounds ten he wasna what 
yin micht ca’ a bargain. Wee Tamie didna 
say much, but aince or twice he gaed ahint 
the cairt—that was before we started, and I 
micht be wrang, but it struck me he was 
laughin’. Weel, Tamie got in first, and when 
I was puttin’ my foot on the step I looked 
up and, says I, ‘“‘ Noo, my wee man, drive 
‘eanny to start wi’. It’s no guid for a beast 
to be ower hard ca’d so soon after its break- 
fast.” 

** A’ richt,”? says Tamie, and we made a 
start at a walkin’-pace. 

When we got the length o’ the Cross I re- 
marked to him that there were degrees 0’ 
canniness, and that he micht put Plunger 
away at a bit trot. But Plunger was evidently 
enjoyin’ his walk and wasna to be hurried, 
and in spite o’ Tamie’s gentle suasion in the 
form o’ rein tuggin’ and whip crackin’ he 
continued his dauner at what yin micht ca’ 
a funeral step. 

“Wait till I get him off the street,” says 

Tamie. “Ill bet a pound V’ll make him trot 
roon the Cundy road.” 

Dod, man, the boy was richt; he did begin 
to jog when we got roon the turn, but when 
he did so his tongue began to hing oot juist 
like a red hanky oot o’ your pocket, and his 
tail bobbit up and doon wi’ surprisin’ regularity. 

He slowed doon a wee when we got near 
Holmhill, and cam’ to a dead stop at the 
brewery. Noo it was early mornin’. Jeems 
M‘Caig, the brewer, was in his sleepin’ bed in 
Thornhill, the brewery gates were a’ shut, 
barred, and locket, so that a stoppage there 
at this particular time was the very heicht o’ 
nonsense. 

We baith sat still for a wee lookin’ at Plunger 
and wonderin’ what was likely to be botherin’ 
his mind. Then wee Tam said that maybe 
there was a stane in his hoof, which I thocht not 
unlikely, as when we were passin’ the Cundy 
IT noticed his heid as weel as his tail was bobbin’, 
so [held the reins till Tam investigated. 

After a deal o’ trouble he got yin o’ its 
fore feet off the grun’, but, michty me, he 
nearly coupet the whole concern. A_ beast 

that’s no very steady on four legs mak’s a puir 
show at stability on three, so I told Tamie 
to let weel-do alane and to come into the 
trap again. Weel, it must have been a rest 
Plunger wanted, for all of a sudden he started 
off walkin’ again. He meandered alang as 
far as the Castle road-end, durin’ which nothing 
by-ordinar occurred, except that in spite 0’ 
Tamie he walked deliberately frae the middle 
o’ the road to the side and sniffed alang the 
top o’ a bing o’ nappet stanes in a stane 
magazine. 


> 


‘*Tamie, my wee man,” says I, “‘ ye maun 
be firm. Never allow a horse to tak’ liberties o’ 
that kind. Assert yoursel’ like a man and ge 

‘* Maybe he was lookin’ for a water trough,” 
says Tamie, and he girned and lauched. 

‘*But he shouldna be lookin’ for water 
troughs ; he should be lookin’ for the Sweetbit, 
so on, Tamie, on.” 

Boys, oh, boys, Pll never forget that drive as 
long as I live. Drive, did I say? Faith, it 
wasna a drive; it was a walk, and a workin’ walk 
at that, for Tamie and me had to get oot and 
shove up a’ the braes, and between shovin’ 

uphill and steadyin’ him gaun doonhill I was 
fit to drap ere I was half-way to oor destina- 
tion. What a difference between the anticipa- 
tion and the realisation. I had no eyes for 
the beautiful mornin’ sunshine lyin’ on the 
Tibbers holm, no ears for the bummin’ o’ the 
bees, and the sang. o’ the lark and the lintie. 
Faith no. When my eyes werena restin’ on 
the dusty hind-door o’ the cairt they were 
fixed wi’ concern and alarm on a bobbin’ heid 
and tail and a lang lollin’ tongue, and the only 
soon’ that fell on my ears was the snortin’ 
and roarin’ o’ that puir auld forfaughten 
patriarch. And his name was Plunger. O 
Lord, did ye ever ken the like o’t! If he 
stopped aince he stopped a hundred times be- 
tween the castle road end and the Tibbers. We 
were oot and in, and in and oot, I canna tell 
ye hoo often, and if I had been a swearin’ man, 
as ye ken I’m no’, my chance o’ handlin’ a harp 
wad surely have been destroyed for ever. 
Really, it was the most tryin’ mornin’s wark 
I had set my face to for mony a day, and I 
wasna in a very happy frame o’ mind when, 


aboot nine o’clock, and after bein’ ower twae 

-oors on the road, we reached the top o’ the 
Plummery brae. Tamie and me had been 
shovin’ behin’ for aboot a mile, and I was takin’ 
a rest and wipin’ my perspirin’ face when 
John Paiterson, the roadman, appeared on the 
scene. 

John’s a droll man—has been a’ his days, and 
he has an awfu’ lot o’ what I wad ca’ impiddent 
humour aboot him. 

A’ the time he was speirin’ me aboot his: 
auld Thornhill freens he was eyein’ Plunger 
and the cairt and wee Tamie and me—takin’ 
us a’ in, as it were, and smirkin’ and smilin’ 
complacently to himsel’ every noo and again. 
Much as I wanted to be away frae John: I 
couldna get; for Plunger wadna ‘‘ plunge,”’ and 
I couldna gang withoot him. The crack wore 
oot, but the smilin’ continued abominably, 
till I could stand it no longer. 

** John,” says I, as calmly as I could, for 
dod, man, I was angry by this time, “it’s 
maybe no business o’ mine, but: I: wad gie a: 
sixpence to ken what you’re lauchin’ at.” 

““ Ay,” says John; surprised like. 

** Yes,” says I. 

** Oh,” says he, “it’s nocht. very much.” 

** But, John,” says I warmly, ‘‘ it’s botherin’ 
me; oot wi't, and let me lauch wi’ ye.” 

** Weel, Robert,” says he, ‘‘ the truth is, I was 
juist. thinkin’ that: that turnoot o’ yours wad 
mak’ a capital guid frontispiece for the Lamen- 
tations o’ Jeremiah.” 

Dod, man, I went ower to where John was 
staunin’, and after surveyin’ Plunger from that 
standpoint I admitted he micht be richt. ‘* But, 
man, John,” says I, “if you had been ta’en 
in wi’ this as I have been; ye wadna be laughin’ 
—you wad be greetin’, ay, and maybe blas- 
phemin’, and considerin’ the provocation I 
wadna wonder if it wasna marked in the 
Great Book against ye.” 

Weel, by-times we got on the way again, and 
we walked the level bit o’ road to near the 
Mains withoot. mishap. But the Mains Brae 
was the last straw to Plunger. The spirit 
micht hae been willin’, but the flesh, was 
weak—desperate weak. We could hardly keep 
him on his feet, and when we reached the 
top he completely collapsed. Whether he fell 
doon, or sat doon, I canna say, but. he was 

lyin’ on twae broken shafts when wee Ned 
Girner cam’ oot at the Kennels gate. It’s 
pairt o’ his duty to buy, kill, and boil doon for 
the dogs’ feedin’ ony auld yauds that are past. 
workin’, and knowin’ this, I imagined there 
was a hungry, greedy look in Girner’s e’e when 
he approached the prostrate Plunger. 

‘* Weel, weel, Maister Doo,” says he, ‘it’s 
very very few that come to me wi’ their harness 
on. How d’ye intend gettin’ your trap back 
to Thornhill ? ” 

I looked at Girner in blank astonishment. 
** What d’ye mean ?”’ says I. 

‘“*Mean,” sayshe. ‘‘ Are ye no’ bringin’ this 
horse to the dogs ? ” 

**No,”’ says I, wi? some birr; “I was on 
_my way to the Sweetbit.” 

** 'There’s nae knackary at the Sweetbit,”’ says 
he. ‘“‘ Mair than that, I had as guid as’ bocht 
this same horse for five-and-twenty shillin’s 
frae the farmer o’ Honeybrae, nae faurer gane 
than the day before yesterday, but the bargain 
was cried off at the last minute because 
Brecham, the Thornhill dealer, offered five 
shillin’s mair.” 

A cauld sweat broke oot on me, and wi’ a 
sinkin’ hert I saw through the whole ploy. 
Five pounds ten shillin’s I had payed for what 
cost Brecham one pound ten. Oh, what a 
blackguard he was! Oh, what a simpleton I 
had been! I had played the wise man in the 
kittleist and quirkiest trade in the world, and 
had been humbled and humiliated by the 
biggest rogue that ever handled an ashplant. 

I sent wee Tamie away on by himsel’. Then 
I had a quiet word wi’ Girner, the ootcome o’ 
which was that when “ Plunger ’’ was coaxed 
to his feet he was quietly led into the Kennels, 
and I followed Tamie on my feet and wi’ a 
chastened hert to the Sweetbit aboot an ’oor 
later. 

I don’t know what share o’ the plunder fell 
to Bowlie, but somebody told me that he got a 
pair o’ new buits and had been blind to the 
world for three days on end. As for Brecham, 
puir man, I never met him face to face there- 
after, for he contracted pheunomia, and got 
a very sudden call. The cutest dealer or 
trucker in the world has no chance wi’ Death. 
This has been, and ever will be, a “‘ one man ” 

bargain, and tho’ Brecham fought weel, ‘and 
tried his best, he had to give in. I often won- 
dered if the soople trick he had played me 
was botherin’ his mind at the lang hinner-end 
as much as it was botherin’ mine, but I for- 
gave him, as I trust he was by a higher power. 
I attended his funeral as if nocht had hap- 
pened, and that day when we were takin’ him 
slowly through the Gill the hope was strong 
within me that Spurgeon’s third and biggest 
surprise had been Brecham’s after a’. 


CHAPTER VIII 


Dovuetas, the barber, and me were staunin’ 
ca’in’ the crack ae mornin’—dod, it’s a lang 
time since, but I mind o’t weel—when the laird 
o’ Riddins cam’ daunerin’ alang the street, wi’ 
his thoom in his oxter, and says he, when. he 
cam’ up, “‘ Douglas, can ye tell me whae it was 
that built Bonniton’s corner shop ? ”’ 

Douglas thocht for a minute. “It was— 
let me think, noo,” said he; “it was Joseph 
Cook, wasn’t it, Robert ? ” 

“Tt was,” says 1; ‘and I should ken, for 
I was hewin’ wi’m at the time.” 

** Ay, man,”’ says Riddins, * was it Joseph 
Cook? I’m surprised to ken that. I aye 
thocht Joseph made a better job than that, 
for I seldom come into Thornhill but I see 
never less than half a dozen folk haudin’ it 
up.” He pursed his lips, shook his heid side- 
ways, and lookin’ up through his double lens 

specs, he says, ‘‘ Man, man, Douglas, when will 
thae lazy deevils find oot that they’ll never 
get on by hangin’ on ?”’ 

Ay, Douglas has gone, Riddins has gone, 
and mony, mony mair since that observe was 
made. But I’ve never forgotten it. It has 
stuck to me like a burr to a sheep’s back, and 
candidly I tell ye that it, maybe mair than 
ocht else, ettled me on to start on my ain 
accoont. ‘* Robert,’ P’ve often said to mysel’, 
‘** dinna be a hanger-on; be a hinger-in,”” and 
a hinger-in [ve been. Of course I admit 
fortune’s wheel’ hasna aye been gaun roon 
in my favour; but, in the shadows, Grizzy and 
me hae aye plodded on, settin’ a stout hert 
to a stey brae, carefu’ o’ what was comin’ 
in, an’ ten times mair carefu’ o’ what was gaun 
oot. And dod, man, that’s the secret o’ the 
whole affair. When times are bad, keep your 
e’e on the ootgauns, and when times are guid 
it’ll come natural to ye. IDve often remarked 
to Grizzy that we’ve been carefu’ withoot bein? 
mean, and open-handed withoot bein’ ex- 
travagant. I’ve a knocker on my door, ‘‘ God 
bless our home ”’ on the fender, an oil-paintin’ o’ 

Thornhill Cross abune the chest o’ drawers in 
the parlour, and Venetian blinds on the twae 
front windows. What think ye o’ that? 
Mind you, I’m no’ boastin’, Ah no. D’ye 
ken this, often when I’m sittin’ o’ a forenicht 
wi’ my slippered feet on the hudd I look roon 
aboot me, and when I see the china dogs on 
the mantelpiece, the beautiful flo’ers made o’ 
wax and covered wi’ a bell glass on the table, 
the roses galore on the counterpane o’ the 
kitchen bed, twae ’hind hams and a shooder on 
the balks, and Grizzy sittin’ wi’ a Shetland 
shawl on her back makin’ an antimacassar— 
oh, losh—as I’ve said before, I juist shut my 
een and ask the Lord to keep me humble. 
There’s ae thing aboot Grizzy an’ me, we’ve 
no’ been jumpers, we’ve been creepers. Ocht 
by-ordinar we got for the hoose was bocht 
after great deliberation, an’ wi’ the cash in oor 
haun. And we’ve aye keepit a quiet sough. 
We’ve never let on we were better off than 
we were—juist wrocht away, gicin’ oursels nae 
airs, and no’ raxin’ sae far ben but we could 
draw back. Twice I was sairly tempted to 
blaw, and twice only. Yin o’ the times was 


90 CRACKS WI ROBBIE DOO 


when Grizzy got her new mangle, and the 
ither was when my signboard was put up at 
th yairdgate— 
RoBERT Doo 
Mason. 

Man, it was painted maist beautifu’, and 
varnished up to the nines. The letters were as 
strecht up as a die, and, man, the first time I 
saw’t, the sun was shinin’ on’t, makin’ it skinkle 
like a kittlin’s e’e, and, as sure as death, I 
put my hat to the side, stuck oot my chest, and 
hoasted like the deacon. But it was only for 
a minute. ‘ Robert,’ says I to mysel’, *‘ coont 
ten and bear in mind ye’re in moleskins,” and 
I subsided before I got the length o’ five. 

Of course, there are differences o’ folk. 
There’s Curdie Callander, the joiner, noo, 
he’s dune weel, I understaun, and if his heid 
disna get ower big for his bonnet I’ve nae 
doot he’ll gang far. He flew laigh to begin 
wi’; but lately I’ve seen signs o’ “the big 
yin” peepin’ oot, an’ if Curdie tak’s my 
advice he’ll ca’ canny. They tell it’s the wife 
wha has the big ideas, and it’s weel eneuch 
kenned that, birky tho’ he be, he’s juist like 

a bit o’ putty in her hauns. No lang after 
he started for himsel’ he got a decent: payin’ 
job, and she bocht yin o’ thae whatnot things 
to staun in a corner o’ her parlour. Soon after 
she bocht a lookin’-glass for abune the mantel- 
piece, and a carpet for the floor, and the ither 
day, nae further gane, what think ye she got ? 
A piano, sir, fac’ as death. It cam’ on the 
lorry, and it took six men to lift it in. She 
had to tak’ doon the bed in the parlour to 
gie it room to staun, and where her puir boys 
are sleepin’ now, guidness only kens. 

Curdie and me foregathered the ither nicht 
at the heid o’ the Gill, and after settlin’ the 
Home Rule question and the Insurance Bill and 
cursin’ the spiket railings: roon the auld Cross, 
we got into what yin micht ca’ personal grips, 
and we daunered quietly up the Auld Street, 
cracking aboot the different jobs we had baith 
in haun, and hoo they were likely'to turn oot. 

When we landed opposite his door he wad 
hae me in, richt reason or nane, so in we gaed, 
richt ben to the parlour wi’ the new plenishin’s. 
I took off my bonnet, of course, but Curdie 
keepit his on, and blew reek through his pipe 

most awfu’, glintin’ a’ the time frae ae thing 
an’ anither to me, no speakin’, ye ken, but 
lookin’ as if he was sayin’, ‘‘ What think ye o” 
that lookin’-glass, noo, Doo?” and ‘“ D’ye 
ken a piano when ye see yin?” Dod, man, 
he appeared to me to swell visibly wi’ every 
puff, and after a wee, says he, ‘‘ Imphm—eh— 
ye’ll be thinkin’ that profits’ll no’ hide, Robert.” 

Man, I didna let on that I was noticin’ ocht oot 
o’ the ordinary in the room, and says I, quite 
innocently, ‘* No, Curdie, I wasna thinkin’ ocht 
o’ the kind. Why are ye askin’ ?”’ 

‘**Hoch, well, b’gum,”’ says he, “‘ hae ye no’ 
een in your heid? Look aboot ye. There 
are few parlours buskit like this in Thornhill, I 
tell ye; but mind ye, Robert, ’'m no’ boastin’, 
or showin’ off my gear in a chawsome way, 
ye ken. Na, na—imphm. Waxcloth was 
guid enough aince on a time, but it has a cauld 
feel to the feet. What think ye o’ that carpet, 
noo? Hoo muckle d’ye think that cost ?” 

“Man, Curdie,” says I, “‘ I’m no’, as ye ken, 
in the carpet line. Grizzy, I’se warrant, could 
tell ye to a hapenny, but frae the look o’t I 
wad say—oh, thirty pounds, maybe—eh ? ” 

“Oh, Moses!’ says he, “thirty poun’, 
| gie’s a chance, noo, Robert Doo. Great Cesar, 
-man—thirty poun’; and me juist a joiner.” 

** Weel, weel,”’ says I, “‘ we'll say thirty bob. 

Is that ony nearer’t ?” 

Man, he lookit at me wi’ what my freen 
Corson, the sclater, ca’s a look o’ disdain. 
He didna answer me, but he blew pipe reek 
like mad. In a wee while, says he— 

** Man, Robert, it’s awfu’ nice to hae a guid 
lookin’-glass in the hoose. It took me a’ my 
time to shed my hair in the auld yin we used to 
hae, so we took doon the picture o’ John Knox 
frae abune the mantelpiece and fixed that up— 
best quality, bevel-edged, quarter plate. It’s 
a decided change for the better. I never liked 
that photograph o’ Knox, onyway. John’s 
beard was aye ower lang to be bonnie.” 

**Imphm,” says I, ‘a lookin’-glass wi’ weel- 
faurt folk is muckle in demand, and ye’ll need 
it aften, Curdie ; but what’s that in the corner 
there, wi’ the jugs on’t ?”’ 

“Oh,” says he, ‘“‘ that’s what they ca’ a 
whatnut. It’s a shogly-lookin’ thing, I admit, 
but it’s handy, and Mirren tells me it’s the 

correct thing to hae. And, of course, ye’ll ken 
what that is,’ pointin’ to the piano. 

Man, I kenned fine what it was, but I looked 
surprised like. ‘‘ Gosh,” says I, “that’s a 
braw thing, noo,.bonnie marks on the wood- 
wark—walnut, I should say. Does it tak’ up 
much room when it’s laid out ?” 

** Laid out !’’ says Curdie, in astonishment. 
‘*‘ Laid out! in the name o’ wonder what dae 
ye think it is ?” 

** A foldin’-doon bed,” says I. 

“Oh, Robert Doo, where were ye brocht 
up ?”’ and Curdie laughed in a kind o’ superior 
way. ‘“‘ That, man, is a piano for playin’ 
music, ye ken. It’s. an auld sayin’ that music 
in the hame mak’s hame happy, an’ we’re a’ 
seik o’ the accordion. Mirren, the wife, has 
lang tell’t me she was born wi’ piano fingers, 
and as the Toonheid job turned out better 
than I expected, I gied in to her an’ bocht this, 
and there it sits. Imphm! Ive mair mercies 
than I deserve, certainly mair than I expected, 
and I’ve only ae regret, and it is that my mither, 
puir body, wasna spared to see this parlour.” 

Mirren’s piano fingers took my fancy. Her 

mither had tarry fingers, and as I sat there it 
flashed through my mind that aince the auld 
yin ran a narrow shave o’ the jail for liftin’ a 
set o’ fire-irons at aroup. But not a word did 
I say. I got up and*examined it, head, tail, 
and near and aff side. ‘‘* It’s a beautifuw’ affair, 
Curdie,” says I, ‘‘a beautifu’ affair a’the- 
gither ; but dod, man, where’s the handle ? ” 

‘** Handle !’’ says Curdie, and he took the 
pipe frae between his teeth. ‘“‘ Handle! And’ 
what micht ye want wi’ a handle, noo, Robert ?”’ 

‘* To caa’ the music roon,”’ says I. 

‘To caa’ your grannie Dash ye, ye 
micht as weel speir where the monkey is. This 
is no’ a hurdy-gurdy; this is a piano. It’s 
wrocht here,” and‘he lifted the lid and tum- 
tummed aince or twice. ‘‘ I’m nae great haun 
at it masel’,” says he, ** but Mirren can dirl’t 
up. Wad ye like to hear her ?” 

I tell’t him it wad afford me the greatest o’ 
pleasure. So up he got aff the table, where he 
had been sittin’, and, openin’ the door, he 
cries, ‘“*‘ Mirren, woman, ca’way ben here and 
gie’s a tune on the piano. I’ve an auld freen 
here wha’s terrible keen on music.” 

I could gather frae the noise ben the hoose: 
that Mirren had something else to do than play 
a piano, an’ in nae very choice words she cried 
to Curdie to that effect, but he wadna be said 
nay, and in a wee, ben she cam’ wi’ ae wean 
in her airms and anither hingin’ on by her 
frock. 

She’s a lang, tankard-backit, cauld-wamed 
kind o’ a woman is Mirren, with a flat chest, 
sleekit black hair, and a sherp, sallow face 
that wad shell peas. She wasna overly weel 
pleased to see me, I could judge, or raither, I 
should say, she would hae been better pleased 
to see me in ither circumstances, for the room 
was like as if it had been stirred wi’ a stick and 
the bairns’ faces werena overly clean. 

** Oh, Maister Doo, it’s you, is it ? ’? says she, 
as she wipet her face wi’ her apron. ** Ye do 
tak’ me by surprise. Had I kenned ye were 
comin’ I wad hae been prepared for ye.” 

“auch,” says Curdie, ‘“‘ you’re prepared 
eneuch; sit doun here and gie us ‘ Duncan 
Gray.’ Maister Doo’s juist deein’ to hear a 
piano.” 

“Curd,” says she emphatically, ‘‘ are ye in 

your richt mind ? Hoo can ye ask me to play 
before a musicianer like Maister Doo ? ”’ 

**Maister Doo’s nae musicianer, woman,” 
says Curdie, “‘or he wad hae kenned the differ- 
ence between a piano and a foldin’-doon bed. 
C’way like a lass, noo.” 

*‘'Were you no’ in the Thornhill brass baun 
aince on a time, Maister Doo ?” asks Mirren, 
wi’ her heid to the side like a hen drinkin’ 
water. 

‘* No,” says I, “‘ I was not, Mrs. Callander ; 
but my cousin, Weelum Ritchie, played the 
big drum, and my next-door neibor that was, 
Dempster the plumber, played the trombone. 
That’s a’ the connection I had wi’ the baun.” 

‘“Imphm! I aye thocht ye were musically 
inclined noo,”’ says she. “I dinna care aboot 
playin’ before critics, as ’m no’ sae far up as I 
micht hae been had I ta’en mamma’s advice 
and watched the organist tichter.”’ 

Man, that was an awfu’ guid yin. Her 
mamma, as she ca’d her—that was tarry- 
fingered Jean MacRobbie—took in laundry 
wark, and dootless stairched the organist’s 
shirts, but for that connection had nae mair 

to do wi’ the organist than I had. But I said 
nocht, of course. 

‘““Come on noo, Mirren,” pleaded Curdie, 
and Mirren, assured o’ her audience, sat doon 
wi’ the bairn on her knee and played wi’ her 
richt haun what dootless was ‘‘ Duncan Gray,” 
_ but I canna tell for certain. 

** Can ye no’ bang’t wi’ baith hauns ? ” asked 
Curdie encouragingly, when she had finished. 

‘* Hoo can I dae that wi’ the wean on my 
knee ?”? she asked ower her shooder. 

** Oh, Pll tak’ the wean,” says Curdie, suitin’ 
the action to the word, “‘ and into your wark, 
Mirren. Go for its wee black teeth as weel 
as its white yins, and oot wi’ the ‘ Keel Row,’ 
like a lass.” 

Boys, oh, boys! what a din. It micht, or 
it micht no’, be the *‘ Keel Row”; but it was 
a row, maybe the damndest row I ever heard 
in a’ my lite. And she went for it, mind you, 
quite satisfied wi’ hersel’, and Curdie was 
enjoyin’t, for he sat like a Merry Andra, 
jinkin’ the wean on his knee to the lilt o’ the 
music, and jerkin’ his heid frae ae side to the 
ither, keepin’ time to the tune. 

When she finished the ‘‘ Row” she started a 
hymn, and the wean began to greet and the 
cat slid cannily oot o’ the room. I wished I 
could hae followed the cat, but I had to sit 
through the performance o’ some ither things. 
When she was finished she turns roon, and, 
says she, ‘* Has Mistress Doo a piano ? ” 

‘** No,” says I, “but she’s got a fell guid- 
gaun mangle.” 

“Oh!” says she, and she lengthened oot 
her lang thin neck and snappit her b’low jaw 
juist like a dummy figger a ventriloquist had 
in a show I aince saw in the Auld Street. 

‘** Man, Robert, isn’t it a fine thing, music ? ”’ 
says Curdie. ‘‘Get a piano, man. What’s 
the guid o’ siller if ye dinna mak’ use o’t ? 
But maybe Mrs. Doo hasna got piano fingers ? ” 

I said I didna ken aboot piano fingers, but 
for ordinar everyday wark she had ten o’ the 
very best I ever saw on twae hauns. 

And that nicht when I got hame Grizzy was 
sittin’ by the fireside on the auld low nursin’ 
chair busied on a stockin’ for hersel’. I sat 
doon, and in quietness watched her for a wee. 
Then I hirseled my chair nearer her, and, says 


100 CRACKS WY ROBBIE DOO 


I, “‘Grizzy, lass, did onybody ever tell ye 
that ye had piano fingers ? ” 

She stoppit knittin’ for a wee, and giein’ a 
wee bit lauch as she lookit at her haun, she 
said, “‘No, I dinna think I ever got that 
said to me. Why are ye askin’ ?”’ 

I didna tell her, but I took her bit shilpit, 
wrinkled haun in mine, and, says I, “‘ Grizzy, 
my lass, it was a gey bonnie plump bit haun 
that when first I kissed it, and after three-and- 
fifty years thegither I kiss it again, auld tho’ 
it be, wi’? a thoosand times mair love and 
reverence noo than then.” 

She didna say muckle—Grizzy never does— 
but she sat for a wee while after I had gaen 
to my bed, lookin’ into the fire, and I kenned 
her thochts were away in auld Barjarg times, 
and when she raise to blaw oot the cannel 
there was a wee bit tear-drap on her cheek and 
a smile on her auld sweet face which made it 
positeevely beautiful to me. 


CHAPTER IX 


THERE was naebody to be seen when I gaed 
into the druggist’s shop, so I rappit wi’ the 
bottom o’ the bottle on the counter. A 
chubby-faced boy keekit by the side 0’ some 
big blue bottles and said, ‘‘ Well ? ” 

“No, [’'m no’ well,” says I, ‘or I wadna 
be here. Gie’s a el tnid gy o’ eastor oil, 
and dinna scrimp the measure.’ 

The heid disappeared, and I heard him gaun 
away ben to the back shop. After a wee 
while he cam’ oot. ‘‘ Wad paraffin oil dae ? ”’ 
he asked. “ It’s the only oil bottle I can see 
that’s labelled.” 

** No,” says I, ‘* paraffin’ll no’ dae. Where’s 
your maister ? ”’ 

‘* He’s at the Tournament.” 

‘** The what ?”’ says I. 

**'The Boolin’ Tournament,” says he; ‘* but 
I had to rin doon to the Green for him if he 

was wanted, and,” he added, ‘“‘ ve run the 
soles off my buits thae last twae days. It’s 
a trot, trot on.” 

‘“* Aweel,” says I, ‘‘ there’s the bottle. Dm. 
gaun doon the street to the tailor’s for my new 
trousers, so Pll ca’ for the oil on the bygaun.” 

When I got to the tailor’s door I juist met 
my man wi’ a white waistcoat on and a kind 
o’ holiday look aboot him. Dod, man, he 
took speech in haun juist at aince. ‘“* Eh, 
ay, yell be expectin’ your trousers some day 
next week, Maister Doo,” says he. 

** Next week!” says I. ‘“* Man, ye tell’t me 
last Friday they wad be ready for me the day, 
an’ faith it’s no’ oot o’ time, for I’m sairly 
needin’ them.” 

He scartit his pow for a minute. ‘* Ay— 
weel, I daursay that’s richt enouch; but dod, 
man, [I’ve been sae busy lately that I hardly 
ken where to turn. Mournings, Maister Doo— 
mournings maun be attended to first, ye ken. 
But, depend on’t, ye’ll get your trousers this 
day week for certain.” An’ wi’ that he waved 
his haun and was off doon the street like a 
blue-backet flea. 

He had slipped off juist like a knotless 
thread, an’ I stood wonderin’ where to gang 
or what to do, when the “ feel ”’ o’ a mutchkin 
bottle in my oxter pouch brocht me “ to,” as 
it were ; so I daunered quietly doon the street 
to the grocer’s to get some boiled ham. I had 
kenned Jeems Hyslop’s faither for years, and 
had aye got what little boiled ham I needed 
frae him; so oot o’ respect for his faither’s 
memory I liket to ca’ the crack for a wee, noo 
and again; so, as I said, in I goes. 

Twae ’prentice boys were killin’ wasps in 
the inside o’ the window, and when I rappit 
on the counter I was tell’t to haud on, as they 
were expectin’ a bumbee in a minute or twae, 
and I wad see some fun. 

Says I, ‘‘ I presume your maister’s no’ in.” 

** Youw’re richt the very first guess,” says the 
youngest yin, as he flisket at a wasp wi’ the 
end o’ his apron. ‘“ Ye’ll see him on the 
Green. He’s at the Tournament, but if you’re 

no’ in a hurry, tak’ a chair, and you'll see him 
at shuttin’ time.” 

I was juist gaun to say something cuttin’ 
to him when he lurched up against a wheen 

pasteboard boxes o’ stairch and sat doon gey 
heavy on a dizzen o’ them, makin’ the stoorie 
stairch skail in a’ airts; so, thinks I, my boy, 
ye’ve plenty to think aboot, and oot I goes. 

I stood at the edge o’ the siver for a minute, 
wunerin’ if a’ the Thornhill folk had gaen 
boolin’ daft, and thinkin’ hoo times and men 
were changed. Speakin’ for mysel’, I wad 
never allo’ ocht to interfere wi’ my business. 
‘* Wark first and pleesure after’ has aye been 
my motto; and it juist made me ravin’ mad 
to think of the valuable time that was bein’ 
wasted on that Boolin’ Green. No’ like me, 
thinks I, wi’ baith hauns fu’—makin’ hay as 
lang as the sun shines; and, my guidness, by 
the same token, thinks I, I maun get some 
Portland cement when I’m this length, so that 
I can start to Wullie Weir’s kitchen range ?’ 
the afternuin. 

I juist turned to see frae the post-office 
clock what time o’ day it was when a heavy 
haun was clappit on my shooder wi’ a richt 
guid will. ‘*‘ Shankland,” says I, as I rubbed 
my rheumatic airm and lookit into a cheery 
face, “‘if your pouch was as heavy as your 

haun ye wad be a second Carnegie. I see 
you’ve got a gey jaunty strae hat on. Where 
are ye off to?” 

“Off to!” says John in surprise. ‘*‘ Why 
should you ask ? Have ye not heard, has it 
not been told to you, that a Bowling Tourna- 
ment is in progress on the Bowling Green? 
Verily, the news has been told in Gath and 
published on the streets of Askelon; and yet 
you ask me, ‘ Where goest thou?’ Journey 
with me, my worthy friend, to the scene of the 
conflict.” And wi’ that he linkit his airm 
thro’ mine and hauled me doon the Gill to the 
Boolin’ Green. 

My word, what an eye-opener I got! The 
feck o’ Thornhill was there, auld an’ young, 
married an’ single—some sittin’ idle-like roon 
aboot and others strippit to the shirt chasin’ 
their bit bools frae ae end o’ the green to the 
ither, and a’ desperate anxious to pit them as 
near as possible to a wee white chuckie yin 
no’ near sae big as the yins they were playin’ 
wi’. 

Man, I hadna stood for a minute when I 
spotted Jake Clauchrie stanin’ gey official 

like wi’ a white caird in his haun. I had 
been tryin’ a’ week to see him aboot some wark, 
but was tell’t he wasna at hame; so, no’ wantin’ 
to miss sic a guid chance o’ speakin’ wi’ him, 
I cried oot, ‘“‘ Hey, Jake, what aboot thae 
loose sclates on the Museum roof?’ Man, 
he put ae foot afore the ither, lookit sideways 
at me wi’ his chin in the air like a hen listenin’ 
for thunder. ‘‘ Great Criffens,” says he, after 
eyein’ me for a minute as if he could hae 
eaten me, “* have ye no’ mair sense than to come 
doon here and talk to me aboot sclates ? 
And, mair than that, what the deevil d’ye mean 
by ca’in’ me ‘ Jake’ afore a’ the folk? Are 
ye no’ aware I’m an official and on the com- 
mittee ?”?. Wi’ that he turned his back to me, 
marked something doon on his wee white 
caird, and gaed away up to the ither en’. 
Dod, thinks I, wi’ everybody except mysel’ 
wark and business is oot o’ the question 
sae lang as the boolin’ is on; so I juist sat doon. 
There was nae back to the seat, but a bike 
0’ wasps aboot a yaird to the rear made yin 
sit strecht up and expectant. I was sittin’ 
atween oor twae local druggists: yin smelt 0’ 

liquorice, the ither 0’ senna; an’ after sittin’ 
in sic a druggy atmosphere for an oor or twae 
I thocht I wadna mind ca’in’ for my bottle 
on the bygaun. 

I noticed, sittin’ roon aboot, a guid wheen 
folk I had aye considered eident and intelli- 
gent, and I couldna but wonder what they saw 
in a game o’ bools to attract their interest and 
keep their mind aff their wark. I tried to get 
to the bottom o’d; but every yin was ower 
. intent on watchin’ the boolers to speak to 
me, so, havin’ paid my gate money, and my 
pipe bein’ in guid-gaun order, I juist fired it 
up and settled doon to watch the twae men 
playin’ in the rink afore me. Yin o’ them— 
a Thornhill man—I kenned, of course; the 
ither, I didna. The yin I didna ken had 
on a green hat, and was strippit to the shirt, 
an’ the way he jouket an’ jumped was maist 
extr’ordinar. I noticed he generally played 
his bool first, an’ after he had sent it away he 
ran after’t, pressin’ his hauns, prayin’-like, 
jerkin’ his knees an’ swayin’ to the side he 
wanted his bool to gang to. Sometimes he 
ran in front o’t, lickin’ it a’ to sticks, and, 

rushin’ into anither rink a’thegither, he made 
a kin’ o’ a half-circle and banged into the 
green bank, lookin’ roon an’ watchin’ his bool 
as if he wad twist its neck and kick it into 
kingdom come if it didna do exactly as he 
wanted it. Then he wad cry, ‘‘ Whaur ye 
gaun, ye idiot? Bend in time; noo kiss it, 
my herty; turn the richt way noo, an’ 
cuddle doon like a dearie. Ay, ay.” Then, 
when it had dune juist what he had wanted, 
he took off his green hat, stappit the back o’ 
his shirt doon the backband o’ his trousers, 
drew his haun adoon his breist as if to smooth 
his ruffles doon, and lookit up the rink to 
his neibor as much as to say, “ Tak’ your 
change oot o’ that yin if ye can.” 

Next to yin o’ my druggist freens was John 
Waugh, wi’ a dust-coat on, slingin’ snuff at 
his waistcoat like auld Jeems Tait. 

“Dod, John,” says I, “ what ca’ ye that . 
falla?’? Pittem, I thocht John ca’d him; 
an’ faith he was weel named, for he could 
“pit ’em” there every time. I lookit my 
watch an’ saw it was lang gane dinner-time, 
but I wasna the least hungry. I thocht o’ 

Wullie Weir’s range, an’ my fingers itched 
to lift a trowel. Then I looked at Pittem. 
Dod, I couldna get away frae him, so I re- 
filled my pipe and watched like a gled. 

For a wee while, man, ye wad think his haun 
was gaun oot, and he wad gang away quietly 
and slowly into the hoose for a minute or 
twae—maybe to tie his steeker or brush his 
hair. John Waugh tell’t me he was tee-tee, 
or I wad hae thocht he was havin’ a stiff 
yin to pu’ himsel’ thegither. Be that as it 
may, he was a perfect demon to play when 
he cam’ oot, and as the strain o’ hangin’ 
aboot afore a’ the folk tell’t on his neibor, 
he had things amaist a’ his ain way. At ae 
end, hooever, I thocht he was clean dune. His 
bools were a’ lyin’ weel away frae the wee 
chuckie, an’ his opponent’s yin lyin’ shot, and 
gey bieldy ahint some ithers. Before playin’ his 
last bool he walked doon an’ considered the 
situation, as it were. Bluid’s thicker than 
water, an’ I confess I was very anxious to see 
a Thornhill man gettin’ the better o’ an oot- 
sider, and I juist sat ticht, trustin’ his delibera- 
tions wad end in defeat. Weel, he hitched up 

his trousers, tichtened his waist-belt, walked 
backways half-way up the rink, and stopped 
for a second. Then on he gaed, crackin’ his 
thooms, an’ wi’ his heid doon till he got to the 
wee mat. 

Man, the Green was as quiet as a kirkyaird. 
Not a cheep could be heard. Every man an’ 
every woman roon aboot were feared to 
breathe. The wind gaed doon a wee, an’ the 
very birds seemed watchin’, for they quat 
their whustlin’. My pipe was oot, an’ I was 
feared to licht it. Then Jeems Cook hoasted. 
I didna see Jeems, but I wad ken his hoast in a 
cattle show. That hoast slackened the ten- 
sion, but it didna disturb Pittem; for doon 
the rink he sent his bool as strecht as a die. 
It jinked yin to the richt, juist shaved anither 
to the left, and cairret afore it in its airms, 
as it were, the wee white chuckie into the open 
ditch. Everybody on the Green—Thornhill 
folk and strangers alike—clappet their hauns 
and hurrayed; an’ when he cam’ doun to the 
end I raxed ower and cried oot, ‘ Weel 
dune, Robin Hood; dash it, man, but you’re 
a beeser.” Man, he lookit up, lauchin’ at 

me and tell’t me if he wad only tak’ less 
drink and mair green he wad win the 
Tournament. 

Weel, on gaed the game, and I lost a’ sense 
o’ time. I had a comfortable place to sit, a 
guid-gaun pipe, plenty o’ God’s ain sunshine, 
and the very best o’ company; an’ I was 
juist enjoyin’ mysel’ Al when Wullie Weir’s 
wee boy cam’ pushin’ his way alang to tell me 
his mither wanted me to come at aince and 
sort her kitchen range, as she had got nae hot 
water for three days. ‘“‘ Hot water!” says I. 
** What the deevil does she want wi’ hot water 
on a warm day like this? Tell her to gang to 
the deevil and get hot water.’ Man, I was 
awiuw’ mad.at bein’ disturbed. Fancy bein’ 
bothered aboot wark when yin had sae much 
fun for thrippence, an’ a dancin’, jinkin’ sowl 
makin’ fower wudden bools dae exactly as he 
tell’t them. Little wonder I was angry, an’ 
that John Waugh—decent elder—lookit sur- 
prised like at me when I said, under my breath 
and mair to mysel’, ‘To the deevil wi’ her 
and her hot water.” 

Weel, man, the game proceeded and, believe 

me, as sure as the cat’s a beast, Pittem got a 
gliff afore he finished. It may be he had 
been dancin’ better than he had been playin’— 
I canna tell; Dm a judge o’ neither—or 
maybe he had been keepin’ his e’e mair on 
the bonnie lassies roon aboot than on his 
neibor’s bools; but when the game was 
cried oot it stood at twenty-twenty. Man, his 
step altered, an’ his shirt stuck oot at his 
shooder-blade like the breist o’ a pouter 
pigeon ; and when his opponent, by a bit o’ 
most beautiful wark, got in a shot which 
wad mak’ him game, he lookit aboot him, 
crackin’ his thooms an’ strokin’ his shirt 
front, as much as to say, “Oh, why left I 
my hame ?” 

John Shankland whispered in my ear, 
‘* Robert, he’s in the gall of bitterness.”? But 
it wasna for lang. Doon cam’ that bool 
again ; but it was the biggest an’ the luckiest 
skemmel he ever made in his life. He was 
a mile off what he played for, but his bool 
by accident struck yin that struck oot his 
neibor’s game shot, and there he lay game— 
game by a fluke. I wonder if he wad tak’ 

it as a compliment if I tell’t him that ‘‘ Deil’s 
bairns hae their daddy’s luck ! ” 

Weel, after that game was by, I sent a boy 
up to the baker’s for a wheen biscuits, an’ I 
sat on till tea-time watchin’ ae rink after 
anither ; and excitin’ wark it was, I tell ye. 
Noo and then I looket at my freen the 
tailor, wi’ his white waistcoat; an’ it.began 
to dawn on me that if my auld trousers failed 
me, and the Tournament had to last till the 
end o’ next week, I wad hae to take to my bed. 
He was sittin’ on the bank when I tore mysel’ 
away to my tea, an’ I asked him quietly, when 
gaun by, whae he was waitin’ on to dee; 
for, says I, ‘‘ Mournings maun be attended 
to first.”’ He saw I had tumbled to it, and 
lauched maist hertily. 

Next mornin’ I got oot my tools and put 
some cement in a bag; but I forgethered 
wi’ Adam Cringean, the greenkeeper at the 
Cross, an’ the twae o’ us daunered doon the 
length o’ the Green. I wadna put off my 
wark on ony accoont, but I was anxious to see 
the wasp bike again; so I sat doon on the seat 


to watch the wee critters fleein’ in and oot. 

Then some players started; and, believe me, 
I was surprised when I looket at my watch 
and saw it was half-past twal ! 

After my dinner I gaed doon to try an’ per- 
suade Claucherie to see to the Museum sclates. 
He was on the Green, I believe, but I didna 
see him till aboot six o’clock, an’ it was nae 
time then to ask a man to start a day’s wark. 

Weel, the next day I gaed doon to get a 
drink o’ the Boolin’ Green water. I think 
it’s caulder than the rest o’ Thornhill water ; 
but maybe that’s only my fancy. Hooever, 
Samel Morrin and me got on the crack. It 
started wi’ a nasty subject—kitchen ranges— 
but it feenished wi’ the Tournament, and by 
the time we were at oor second pipe Pittem 
was on the mat, and that was anither day 
dune for. But, thank guidness, the Tourna-, 
ment’s by noo. Wullie Weir’s wife has been 
withoot hot water for a week gaen last Tuesday. 
But the day after the morn is Monday, and by 
eleven o’clock o’ that day she’ll hae as muckle 
hot water as wad plot the skin off the biggest 
swine pig that ever cam’ oot o’ a soo-crae. 


CHAPTER X 


Up till this New Year Grizzy and me have 
aye spent oor holiday wi’ Rettie, oor married 
dochter, in Glasgow, and a very pleasant and 
enjoyable time we had, wi’ ae ploy and anither. 
But wee Rettie, my granddochter, the stupid 
wee lass that she is, contracted the fever aboot 
the middle o’ December, and as it was the 
infectious “‘ scarlet,’? and as Grizzy had never 
had it, we werena minded to run in the face o’ 
Providence, as it were, forbye puttin’ Rettie to 
a lot o’ trouble on oor accoont, so we juist 
stayed at hame. 

Dod, man, do you know, I never put in such 
a wearisome day in a’ my life as I did that New 
Year’s Monday. The weather was dull and 
damp, the shops were a’ closed, the street had 
a bleak, deserted appearance, and there was 
a quiet Sabbath-day air aboot the toon which, 
on a week-day, had a most depressin’ effect. 

I walked up and doon the Gill in my guid 
shepherd tartan trousers wi’ the black stripe 
doon the side, and a bien comfortable top- 
coat on my back, wheeplin’, ‘* Tramp, tramp, 
tramp, the Boys are Marchin’,” stoppin’ the 
music, however, every now and again when my 
e’e lichted on the closed shops, for dod, man, 
wi’ the shutters up, whistlin’ appeared to me 
almost a profanity and a sin. 

Then I hung aboot the Cross for a wee wi’ 
my hauns in my pockets, knockin’ ae foot 
against the ither, and wishin’ to goodness we 
had had, instead 0’ muggy, miserable weather, 
a settled doon black frost, so that we could 
have had a fling at the channel stanes. I had 
juist feenished countin’ three women in the Gill, 
a dog and five bairns on the Auld Street, and 
twae craws on Kinnell’s tree, when wee Mary 
Reid, oor neighbour’s bit lassie, cam’ up to me, 
and told me I was wanted at hame. 

I think a’ the weans in oor gate-end were 
in the kitchen when I gaed in, and Grizzy 
was busy giein’ them their New Year. She 
was cuttin’ up shortbread and currant buns, 
not in wee bits, but in great big dauds, for 

Grizzy, thank the Lord, is yin o’ thae kind 
wha cuts wi’ a blunt knife and a big hert. 
It’s cutters and carvers o’ this stamp that 
appeal to bairns and dogs, and though they 
doubtless have their faults and failin’s like 
ither folks, yet they have, in the hoose and oot 
the hoose, at hame and abroad, that happy, 
genial air which bespeaks the sonsie face, the 
open, lovin’ eye, and the ever-ready helpin’ 
haun. Ay, it wad be a happier and a better 
world if there was mair o’ the blunt knife and 
the big hert, but that has nothing to do wi’ 
my story. 

Weel, after the bairns had a’ been served wi’ 
something for their pocket and a bit for their 
haun, and as she was dustin’ the currants and 
crumbs off the kitchen table, Grizzy says— 

‘** By the bye, Robert, Mrs. Hairstanes sent 
alang word, juist after ye had gane oot, that she 
would be very pleased if you and me could 
tak’ oor New Year’s tea wi’ her, and she wants 
to know, before twelve o’clock, if she can 
coont on us. Have ye onything else on this 
afternuin ? and if no’, d’ye think we micht 
gang ?”’ 

‘““No, I’ve nocht to do, nor have I ony 
place particular to gang this afternuin, but 
dod, Grizzy, lass,” says I, “though she’s a 
decent, weel-meanin’ body, Mrs. Hairstanes, 
she’s aye crackin’ up the next world, runnin’ 
doon this yin, and lookin’ on a’ amusements 
and harmless frivolities wi’ such a_ stern, 
partial eye that I hardly think she’s the 
cheeriest company yin would wish, on a dull, 
miserable day like this. Mair than that, as 
you ken, I’ve no ear for pairties, but it’s a 
time o’ givin’ and gettin’, and if you wad like 
to go Pll gang wi’ ye wi’ pleasure.” 

Weel, to mak’ a lang story short, we 
accepted the invitation, and four o’clock found 
Grizzy and me in oor Sunday’s best at Mrs. 
Hairstanes’ door. Oor hostess met us in the 
lobby. 

‘“‘ A Happy New Year to ye,”’ says she, ‘‘ and 
may ye both be spared through the year that’s 
to come. Mrs. Doo, will ye slip upstairs wi’ 
me and tak’ off your clothes ? and Mr. Doo, 
will ye juist step into the back parlour where’ 
the rest o’ the company is ? ” 

“Right you are, Mrs. Hairstanes,” says I, 

and as I was hangin’ up my topcoat and hat 
I cries, ‘“‘ And, Grizzy, lass, when it comes to 
takin’ off your clothes, for guidsake use dis- 
cretion.” 

Weel, man, in I goes to the back room, and 
there, sittin’ straight up in their chairs, like 
figures in a waxwork, was a dozen or thereby 
o’ friends and neibors, a’ tryin’ to hide their 
hauns and lookin’ before them straight into 
space. Not a word was bein’ said, and when 
I cannily opened the door they a’ rose 
to their feet, standin’ to attention, as it were, 
and their hauns sought the back o’ their 
chairs. 

** Dod, freens,”’ says I, ‘“‘ keep your seats; ae 
chair will serve my purpose,” and I sat doon 
beside Miss M‘Bride, wha, wi’ a hangin’ e’e 
was lookin’ at an auld sampler, framed and 
stuck on a standard, which was placed between 
her and the fire to keep the licht frae playin’ 
on her face. 

** Ay, ay, Miss M‘Bride,”’ says I, wi’ a cheery 
ring in my voice, and pointin’ to the figures 
on the sampler, “nice rosy-cheeked lad and 
lass, aren’t they ?”’ 

‘““Ves, Mr. Doo,” says she, lettin’ her e’e 
doon like a shot cushie-doo, ‘‘ these cheeks are 
redder than those of the party who worked 
these stitches, and I’ve just been thinking 
that the busy fingers which handled the needle 
have long, long ago crumbled into dust, and, 
in some lone churchyard, the grass grows 
green above their grave. Even a sampler 
has its lesson, Mr. Doo.”’ 

Now, thinks I, this is a damper to start wi’, 
and a cauld stoun gaed doon my spine, and I 
felt as if a wet cloth had been laid across the 
sma’ o’ my back. 

** Ay, Miss M‘Bride,”’ says I, after thinkin’ 
for a minute, “‘ as you say, even a sampler has 
its lesson. O’ that I have no doubt what- 
ever, but it’s a morbid thocht to begin a tea- 
party wi’. In Ecclesiastes, somewhere aboot 
the beginning o’ the third chapter, if I am not 
mistaken, the Preacher says there’s ‘a time to 
weep and a time to laugh, a time to mourn 
and a time to dance.’ Kirkyaird reflections 
are generally not likely to make for gaiety, nor 
will they improve your appetite. Mrs. Hair- 
stanes, they tell me, is a capital guid baker o’ 

soda scones, so if I were you I would forget 
aboot the sampler and the crumblin’ dust and 
sic-like, for she’ll expect you to do her home- 
made eatables ample justice.” 

‘“*Mr. Doo,”’ says she, very decisively, ‘‘ this 
is not a day for eating and drinking, this is 
not a time for laughing and dancing, but for 
taking stock of ourselves, profiting from ex- 
perience of the past and making resolutions for 
the future.” 

‘** Weel, weel, my lassie,” says I, givin’ her a 
bit clap o’ my hand on her shooder, ‘‘ Tl no’ 
argue-bargy wi’ ye on this subject, but Pve 
made a resolution, and it’s this, that, after the 
dram has gane roon’, which I ken Maister 
Hairstanes has in the cupboard, Pll do my best 
to show Mrs. Hairstanes that her soda scones 
are appreciated.” 

Now Wattie Hairstanes was not a tee- 
totaller as I knew to my cost ony time that 
him and me gaed across to Penpont to look 
at work, but on this occasion, when I mentioned 
the dram in his cupboard, he looked at me as 
much as to say, “‘ Dash ye, man, you’ve put 
your foot in it.”” Then I remembered there 

was an election o’ elders on, and that Wattie 
was in the runnin’, and consequently no tastin’, 
and, dagont, this was another stoun, and I 
felt as if everything was slippin’ away frae me.. 
I was juist beginnin’ to wonder whether the 
beverage would be raspberry wine or ginger 
cordial, when the door opened and Mrs. 
Hairstanes and Grizzy steppet in. Man, I 
never saw Mrs. Hairstanes lookin’ better. She 
was a wee bit flushed like, as whae wadna 
be wi’ company in their hoose, but, a’ the same, 
she was as composed and collected as an 
auctioneer, for after standin’ in the middle 
o’ the room and countin’ the folk off on her 
fingers she said, as quietly as a corp’s sister, 
‘““ We’re a’ here noo, freens, so e’way to your 
tea.” 

Weel, man, we a’ paired off, a woman of 
course to every man, and when we had a’ 
got seated to a most elaborate set tea in 
the front parlour, I found mysel’ between Mrs. 
Tamson—Andra Tamson’s widow—and Mrs. 
Shanks, whae for three years and a half had 
owed me twal’ and ninepence for settin’ her 
kitchen range. Of course, bein’ in society, 

as it were, I made no reference to the accoont, 
and I passed the cookies, the cakes, scones, and 
jam to her as if she didna owe me a penny. 
Grizzy, I noticed, was sittin’ beside John Todd, 
and certie they were well chummed, for they 
were baith Barjarg born, and in a jiffy their 
tongues were gaun like handbells aboot the 
Keir and a’ its affairs. 

Dod, man, Mrs. Hairstanes did the thing weel, 
and the trouble and forethocht she must 
have had was by-ordinar. Mind: you, it was 
a biggish company—fourteen in all—and her 
accommodation wasna what yin micht ca’ un- 
limited, but she had removed, for the time 
bein’, the mair cumbersome plenishin’s, and 
then she had placed the kitchen table end on 
end wi’ the parlour yin, which allo’ed o’ us 
sittin’ wi’? oor feet under one mahogany, 
as it were. I noticed, wi? my mason’s e’e, 
that the parlour table was broader and stood 
higher by some three inches than its plain, weel- 
scrubbed freen frae the kitchen, but the table- 
cover was weel spread, and a vase 0’ wax 
flo’ers judiciously placed near the joinin’ 
made the difference less noticeable to the 

general e’en o’ the company. My memory’s 
beginnin’ to fail me, and I’m sorry I canna gie 
ye a complete list o’ a’ the different eatables 
that adorned that table. This, however, I can 
tell ye—there was everything on it that could 
come from a Thornhill bakeboard, and to those 
wha ha’e sat through a towsy Thornhill tea 
my omission of the menu, as it were, will be 
o’ very little importance. 

If there was a previous dearth o’ the “ auld 
kirk,”’ there was no scrimpin’ 0’ the cup which 
cheers. Mrs. Hairstanes, puir body, was kept 
thrang, pourin’ oot cupfu’ after cupfu’, so 
much so, indeed, that she never had a moment 
tolip her ain. I’m sufficeently weel mainnered 
to know that it’s not the richt or proper 
thing to remark on what folk eat and drink, 
but dod, man, I must confess I was amazed and 
dumbfoundered at the quantity o’ tea that 
the company, especially the womenfolks, put 
oot o’ sicht. Mrs. Tamson, puir auld body, 
beat a’. I dinna ken hoo often I passed her 
cup alang, but I judged it would be aboot 
the sixth time when I looket seriously into her 
face, and, said I, “‘ Mrs. Tamson, dinna be angry 

wi’ me. I ken it’s nane o’ my business, and 
you'll maybe think I’m ower inquisitive, but 
would you mind tellin’ me where you’re gaun 
to put ony mair tea ? ” 

Man, she’s a canty, couthie kind o’ a body is 
Mrs. Tamson, for she juist lauched and tell’t 
me that Andra when he was alive used 
often to ask her that very same question. 
That bit reference opened the door, as it were, 
to ither memories connected wi’ her auld life- 
pairtner, and wi’ ae thing and anither she began 
to greet and to tell me between her sobs hoo 
much she missed him, and what a guid, kind 
man he had aye been to her. This set Mrs. 
Shanks up, and she resurrected her faither—a 
guid-for-naething, drunken auld sowl he was, 
for I kenned him weel—wha deid ower at Gate- 
lawbrig sometime in the nineties, and tho’ he 
had been a livin’ sorrow to his folk a’ his days, 
she grat for him as if he had been the holiest 
and kindest-hearted pilgram that ever clamb 
life’s brae. When this kind o’ sloppy wark was 
gaun on to richt and left o’ me, as yin micht say, 
Mrs. Hairstanes at the bottom o’ the table 
was, as I say, thrang pourin’ oot tea, and 

between cups countin’ up and namin’ a’ the 
folks wha had deid in the Auld Street since 
the beginning o’ last year. Dod, man, it was 
soon a wailin’ waefu’ company, for wi’ the 
tickin’ off 0’ each name there was anither 
greetin’ guest—Thornhill, ye ken, bein’ sae sib 
and nearly related. 

‘* Ay, it has been a tryin’ time, and a thrang 
year o’ deaths,” wailed Mrs. M‘Gur as she 
spread a thick pat o’ saut butter on a thin 
potato scone—‘‘a sad, sad time, and the 
most o’ them strong-lookin’ and able-bodied 
—just like oorsels here. And who amongst us 
kens who’s to be the next to be called hence? 
As the Psalmist says, ‘Our days are like the 
grass—flourishin’ in the mornin’ and cut doon 
at nicht,’ ’’ and then she took a bite o’ buttered 
scone and chewed it with wonderfu’ relish 
considerin’ the kirkyairdy trend o’ her medita- 
tions. 

“Mirren M‘Girr!” broke in her guidman, 
Jeems—a, decent, quiet wee man, but of little 
gumption and less sentiment—‘ Mirren M‘Girr, 
are ye no’ ill-advised in eatin’ tatie scones ? 
Ye ken as weel as me that they lie cauld on the 

stomach, and you’re bothered at the best wi’ 
a cauld in your innards.” 

If a look could knock a man doon Jeems 
M‘Girr should have gone doon beneath that 
table like a ninepin. But he stood his grund 
and every yin was quiet and expectant. Dod, 
man, the silence continued till it becam’ 
oppressive, and at last, to ease the situation, I 
looked doon to Mrs. Hairstanes and asked how 
her twae sons, James and John, were. Baith 
the boys were at that time wi’ the 92nd High- 
landers in South Africa—plucky, weel-daein’ 
boys they were, and, man, she was prood 0’ 
their medals. For their sakes and that o’ 
their profession she had a’ the pictures in the 
parlour of soldierin’ nature, as it were—the 
Battle o’ Inkerman, the Thin Red Line, the 
Defence o’ Rorke’s Drift, and coloured prints o’ 
a’ the great generals we’ve read so much aboot. 
The only exception was the yin oecupyin’ 
the place of honour abune the fireplace—a 
print o’ the Pope o’ Rome—and after she had 
gien us the gist o’ their last letter I, wi’ my 
e’e on the Pope’s portrait, said to her that 
yin wad almost tak’ her for a Roman Catholic. 

‘* How’s that ?”’ she asked. 

“‘ Oh,” says I, ‘“‘ from the fact 0’ you havin’ 
the picture o’ the Pope abune your mantel- 
piece.” 

‘‘That’s no’ the Pope,” says she, wi’ nae 
sma’ birr and an inklin’ o’ displeasure. 

“T’ll assure you it is,” says I. “‘ Dan 
M‘Vey, the Irish pavior, has yin exactly the 
same in his wee shanty doon the back road.” 

‘* Oh, Maister Doo, is that so ?’’ she asked 
in alarm. ‘‘ Megstie me, is that not awful? 
A gangrel body sell’t it to me for sixteen 
shillings, and he swore to me it was General 
Gordon.” 

In less time than it tak’s to tell, the Pope’s 
face was turned to the wa’, and as oor hostess 
was on her feet and as we had had a sufficiency 
o’ tea and eatables we adjourned to the back 
parlour to engage in what Mrs. Hairstanes ca’d 
a little seasonable recreation. 

Weel, man, as I say, ben we a’ gaed to the 
back room, and there we sat, the womenfolk 
on ae side and the men on the ither, till oor 
hostess hersel’ cam’ ben. 

Miss M‘Bride, wha used to sing in the kirk 

choir aboot ten years bygane, was proposed 
for the first sang, and after bein’ flattered and 
coaxed for aboot ten minutes, she stood up 
and sang that auld mawkish sang ‘‘ The Vacant 
Chair.” In two minutes there were six 
ereetin’ mithers in that wee back room, and 
six snifterin’? husbands tryin’ to pacify them. 
Thinks I to mysel’, ‘‘ This is a cheery gatherin’, 
a truly happy New Year’s pairty,” and I was 
just beginnin’ to wonder where the fun cam’ 
in, when I catched the tail o’ oor host’s e’e 
signin’ me to the door. Visions 0’ a glass 0’ 
the Auld Kirk on the sly cam’ to me, so I 
sidled cannily towards the door, on the 
-excuse I wanted my hanky oot o’ my top- 
coat pocket. In the lobby stood Wattie, wi’ a 
face like a city missionary, and wi’ a decanter 
in each haun. 

“Robert,” says he, “will ye gang roon 
wi’ the ginger cordial and I'll tak’ the lemon- 
ade’ 

I looked at him for a moment up and doon, 
and then says I, ‘‘ Are—are ye in earnest, 
Walter ?” 

** Yes,”’ says he. 

9 

“‘ Imphm—and you're feelin’ your usual ? ” 

‘* Yes,”? he repeated, surprised-like. “‘AmI 
lookin’ ill ? ” 

‘* Oh, Wattie man,” says I, and I took him 
by the lapell 0” his coat, ‘‘ can ye no’ see that 
it’s neither ginger cordial or lemonade that’s 
needfu’ here ? ” 

I waited for a moment, and the licht seemed 
to break in on him. 

** Dod, Robert,” says he, “* you’ve wonderfu’ 
penetration. I had clean forgotten a’ aboot 
the kola. The wife got in six bottles for the 
occasion, forby a syphon—haud on a minute; ”’ 
and he bolted into a back pantry. I didna 
wait his return, but rejoined the company, and 
sat doon as near to Grizzy as I could get. 

After a service 0’ aerated waters, wee Jeems 
‘M‘Girr cleared his throat and proposed me for a 
sang. Lang, lang ago I used to sing a passable 
sang, but P’ve been marriet a lang time noo 
and my haun’s oot. Ididna want to be stickin’, 
though, so I stood up to my feet, pulled doon 
my waistcoat, straightened my tie, and said I 
was sorry I couldn’t oblige them wi’ a sang, 
but I would tell them a story. 

Dod, man, that was a welcome innovation, for 
they all clappet their hands, and Wattie Hair- 
stanes kind o’ forgot himsel’; for, says he, 
** That’s richt, Robert, gie’s a story—yin 0’ 
these . . . ye understand yoursel’, Robert.” 

** No,” says I, “I'll no’ gie ye ‘ yin o’ these 
. . . ye understand yoursel’, Robert,’ stories. 
Vll tell ye yin in keepin’ wi’ a sober, decent, 
weel-conducted company sic as we are in the 
noo. It’s aboot a couple that gaed away on 
their honeymoon and they landed p} 

** Robert,” says Grizzy sternly, and wi’ a 
face like a peony rose, “* stop it.” 

‘** Stop what, Grizzy, my lass ?”’ says I quite 
innocently. 

** That story,’’ says she. 

** Tt’s a’ richt, Grizzy,”’ says I; “‘ it’s the yin 
ye lauched at till ye took a stitch in your side.” 

** Robert Doo,” she shrieked, “if you tell 
that story in this company I'll faint!” 

Faith, that put the damper on me, I tell ye; 
so I juist contented mysel’ wi’ sayin’ that I 
would tell the story to the men-folks by 
themselves, and they could, if they liked, tell 
their wives afterwards. Weel, after I had 

been shut up—crushed doon juist like a con- 
certina as it were, Mrs. Hairstanes says, “‘ Mr. 
Watson, will you oblige us wi’ a sang ?”’ 
Sandie, no’ used bein’ ca’d “* Maister,”’ didna 
juist catch on, but his wife touched him on 
the shooder, and on the request bein’ repeated 
he stood up, juist like twa yairds o’ pump 
water, and sang ‘** The Wee Cock Sparrow.” 
Sandie’s a great big man, wi’ a lood, deep- 
soondin’ voice—far ower big for a sang aboot 
a wee speug, but his singin’ o’t wad hae been a’ 
richt had he no’ ta’en a draw o’ his pipe at the 
end o’ every line, and spat in the fire at the 
end o’ every verse. As Miss M‘Bride quietly 
remarked to me, it ** wasn’t cultured.”? But it 
did the turn and served the purpose, a’ the same. 
Yin o’ the company o’ which I have made 
no mention so far was Mary Mackenzie, 
Robert Mackenzie the shoemaker’s wife. Her 
hair is white and her broo wrinkled, but I 
knew her when she was a snod, weel-faured 
lass, and I remembered she had a nice sweet 
voice, and sang the auld, lovin’, appealin’ Scots 
sangs in a way which made my hert sair and 
warm, and sent my thochts away back to the 

sunny days o’ lang ago. So, durin’ a bit lull, 
says I, ‘‘Mrs. Mackenzie, I’m sure you havena 
forgotten how to sing yin o’ the auld sangs. 
Will ye no’ gie’s a verse or twae ?” 

Of coorse she demurred, and, blushin’ like a 
schule-girl, she said she had no voice noo, and 
couldna remember a sang to save her life; 
but after a little encouragement she stood 
up and sang “‘Hae ye mind o’ Auld Lang 
Syne?” 

T’mno judgeo’ music or musical performances, 
but, though her voice at times was trembling 
and uncertain, she brocht oot the true meanin’ 
o’ the words, and sang them wi’ a sweetness 
and tenderness which fairly cairret me away. 
The careless, daffin’ days 0’ boyhood cam’ back 
to me-—days ‘‘ when the sun shone brichter 
far than he’s ever done since syne,” and I saw 
the auld Coo Road lined wi’ fragrant hawthorn, 
and the noddin’ gowans and the yellow butter- 
cups fleckin’ the bosom of its borderin’ 
meadows. And then she touched on a time 

“when the frosty winter cam’, 


When we sloyed along the curlers’ rink, 
And made their game a sham,” 

and I felt the sharp sting o’ the Nor’land 
wind in my face, and I saw the Lowthers 
wreathed in skinklin’ snaw, and Rashbrigs 
Loch covered wi’ a mirrorin’ sheet o’ strong 
black ice. And the ring o’ the circlin’ channel- 
stane, the wild halloo, and “* the Duke’s ” cry, 
‘* Soop, boys, soop!”’ were in my ear, and I 
felt the pungent smell o’ the swishin’ cowes 
and the aroma o’ “the Duke’s” Kendal 
Brown, which in his excitement he had flung 
to the nippin’ frosty winds. And when in 
the last verse she asked, 
“Where are a’ these bricht herts noo, 
That were aince sae leal and true?” 

I answered to mysel’, “Gone! gone!” 
and, man, I turned my back to the company 
and made pretence o’ examinin’ a china dog 
on the mantelpiece. The wind ootside was 
changin’ its airt. A puff o’ smoke cam? doon 
the lum, completely envelopin’ me, and when 
I turned roon. Grizzy whispered to me, 
*“* Robert, there’s a tear-drap on your cheek, 
here’s my hanky.” I said, ‘‘ Thank ye, 
Grizzy lass; it’s the smoke in my eyes 
But it wasna the smoke. 


99 

Then, in order to vary the proceedin’s, Miss 
M‘Bride proposed ‘‘ Bible Guesses,” and I 
tried to get behind the winda curtains; for I 
never, a’ my life, was guid at guesses o’ ony 
kind. A’ the rest gathered roon, bringin’ 
their chairs nearer, till they were amaist 
touchin’. Then Miss M‘Bride, puir lassie, sat 
in the centre, wi’ her fingers twined together, 
and, in a kind o’ a Sabbath-schule voice, asked, 
** Who in the Bible wore the biggest hat ? ” 

After a lang silence, Wattie the prospective 
elder gravely intimated the fact that the 
Bible patriarchs didna wear hats; they wore 
turbans. 

“* Well,’ says Miss M‘Bride, withoot geein’ 
her beaver, ‘‘ who in the Bible wore the biggest 
turban ? ” 

“*Oh,”’ says Sandie Watson very promptly 
and wi’ his chin in the air, ‘‘ it wad be Samson 
likely.” 

Miss M‘Bride said nothing—just looked at 
him up and doon in a pitying kind o’ a way. 

““No?” says Sandie inquiringly. ‘“ Imphm— 
well, it was—it was—tuts, his name’s on my 
tongue-tip. Eh—Susan (this to his wife)— 

what was the name o’ the big hefty chiel that 
Dauvid the Psalmist killed wi’ a wee chuckie 
stane ?” 

*¢ Goliath,’’ answered ten voices at once. 

‘“‘ Wrong, all wrong,” said Miss M‘Bride, as 
she straightened her back and pressed her lips 
together. ‘* What say you, Mr. M‘Girr ?” 

Jeems, weel pleased at bein’ singled oot, sug- 
gested wi’ some assurance the name o’ Blue- 
beard. 

‘*Bluebeard’s not in the Bible,” said Miss 
M‘Bride, wi’ some heat. 

** 1 canna help that,” says Jeems. ‘“‘IThadno 
haun 2 

“Tut, tut,’ says Mrs. Hairstanes, ‘* we’re 
gettin’ oot o’ order, I doubt; and when Miss 
M‘Bride has gratified oor curiosity I'll read 
an extract I have here from a_ beautiful 
tract entitled ‘New Year’s Meditations.?- 
Secular affairs have so far claimed oor atten- 
tion—things of the earth earthy. It’s no’ by 
singin’ sangs and giein’ guesses that the strait 
gate is reached. Walter, put some coals on 
the fire.” 

When Wattie was busy wi’ the coal-scuttle 

and the parlour shovel, I sidled ower beside 
Grizzy. ‘*‘Oh, Robert,” says she, ‘‘ my feet 
are as cauld as lead, what say ye to gang 
hame ? ” 

Dod, man, it was the wisest observe I had 
heard for a lang time, so after a good deal 0’ 
manceuvrin’ we baith got beside Mrs. Hair- 
stanes. Something was said aboot a letter 
that had to be written and posted before 
half-past nine, and a reference was made to 
poor Rettie wi’ a fever-stricken hoosehold, and, 
after an earnest request frae me that oor 
waygoin’ would not break up the company, 
and a “ Guid-nicht a’,’’ Grizzy and me ten 
minutes later found oorsel’s ootside on the 
Auld Street. 

We were baith terribly refreshed by the 
entertainment —for the time being—and 
strengthened and bolstered up for the future. 
I’m juist itchin’, however, to meet Wattie 
Hairstanes in Penpont, and I’ll bet ten shillin’s 
toathrippeny-bit that itll no’ be ginger cordial 
he’ll drink, and, as sure as my name is Robert 
Doo, he’ll pay for the roond. 


CHAPTER XI 


I wad a wee bit job the ither week sortin’ Maister 
Paterson’s boiler, and after I had got every- 
thing in guid workin’ order and was gatherin’ 
my tools together, the guidman himsel’ cam’ 
daunerin’ into the washin’-hoose, wi’ a cigarette 
hangin’ frae his lip, and says he, “‘ Well, Maister 
Doo, have ye made everything a’ richt ? ”’, 

‘* Yes, sir,” says I; “the trouble was, your 
boiler was ower laigh-set to start wi’, but I’ve 
lowered the gutter o’ the fire, and I’m safe to 
say ye’ll hae nae mair bother wi’t.” 

Well, man, we cracket on aboot ae thing and 
anither for quite a lang time, and Ill say this 
for him, though he be o’ Sanquhar birth and a 
lawyer—twae devilish bad points against ony 
man—he’s a most approachable, ceevil-spoken 
gentleman. Man, he took me a’ ower his 
flo’er-hoose, where the bloom was by-ordinar’, 
opened his forcin’-frames for my inspection, 

showed me how, by a wonderfw’ contrivance, the 
clothes-poles on the bleachin’-green worked in 
sockets, tell’t me auld-farrant stories aboot his 
wee dog ‘‘ Quharrie,”’ and lots o’ ither things 
forby ; and before we pairted, says he, ‘* Man, 
Maister Doo, oor Burns Club Supper comes 
off on Friday evenin’, and I'll be glad to put 
your name doon for a ticket.” 

Dod, man, I must confess I was juist a wee 
bit taken aback, and I hung fire as it were. 
Never in a’ my life had I been at a Burns 
Supper, and I had no intention o’ gaun to 
yin, so after considerin’ for a minute, I cleared 
my throat, and says I, ‘“* To tell ye the truth, 
Maister Paterson, I wasna thinkin’ o’t. I’ve 
been a great admirer and a constant reader 0’ 
Robert Burns since ever I mind, but I’ve never 
been to a Supper, and mair than that, I dinna 
consider I’m cut oot for that kind o’ thing.” 

** Oh, but,” says he, “‘ you’ll have to come to 
this yin. We’ll a’ sit doon together to a nice 
supper in the Buccleugh Hotel, and after 
that we’ll have speeches and songs and recita- 
tions. And then, man, Joe’ll be there.” 

** Joe ?”’ says I,—‘* what Joe ?”’ 

““Oor Joe,”’ says he, ‘‘ and as you and he have 
been lang acquaint, he’ll naturally expect to see 
you there. More than that, you’re in a public 
way in Thornhill, doin’ business on your ain 
accoont, and, apart from feelings o’ patriotism, 
it’s the least you can do to show your interest 
in our Club and back up our endeavours to 
keep his memory green.” 

‘* Weel, Maister Paterson,” says I, ‘‘ that’s 
a’ richt enough. I have the interest o’ your 
Club at hert, and I wish your meetin’ weel, but 
if I gang, certie it’ll no’ be to hear Joe, for I 
wadna believe a word he says. He has written 
and tell’t some o’ the biggest lees aboot Thorn- 
hill folk that ever I heard in a’ my life, and if 
he’s no’ a straight descendant o’ Ananias my 
name is no’ Robert Doo. I’m hert-sorry for 
his puir faither and mither, ’at am I.”” Weel, 
man, we cracket on for a wee, and the upshot 
was that before much mair was said he took 
oot a wee note-book, and before I could say 
** Campleslacks,”” my name was doon, and the 
die was cast, as it were. 

On my road hame, gaun through the Gill, 
I wondered to mysel’ what Grizzy was likely 

to think o’ this ploy. Within my ain mind I 
was conscious o’ the fact that I had been ower 
hasty, and that before decidin’ I should hae 
got her breath on’t; but then again, d’ye see, 
it had been suddenly sprung on me, and mair 
than that, I didna want Maister Paterson to 
think that I hadna the power to say “‘ Yes”’ 
off my ain bat, as it were. A’ the same, I 
kenned I had dune a daft thing and that I wad 
hae trouble, less or mair, wi’ Grizzy ower the 
heid o’t. 

Did I ever tell you that Grizzy was—was— 
well, no’ exactly contrary, but a wee bittie that 
way inclined? Man, it’s yin o’ her few faults, 
but it doesna signify much, as I ken hoo to 
work her. I havena been under the same 
roof wi’ her for fifty years withoot kennin’ 
hoo to crack the whip, so, after I had my tea, 
my boots off, and my slippered feet toastin’ at 
the fire, says I, ‘I was through the Gill at 
Maister Paterson’s a’ day. It’s the first job 
I’ve done for him, but he tells me it’ll no’ be the 
last. Imphm—he’ll hae a lot o’ work yonder 
by and by, and I think [ll hae a guid chance 
o’t withoot an estimate, for he seems quite 

ta’en on wi’ me—cracket away as if he had 
kenned me a’ my days, and, what d’ye think, 
Grizzy lass, he gaed the length o’ invitin’ me 
to the Burns Club Supper!” 

“Tovan, did he?” says Grizzy, quite in- 
terested. ‘* And what did ye say ?”’ 

“Oh, what could I say? I frankly tell’t 
him,” says I, ‘* that I had never been in the 
way o’ attendin’ suppers, that in fact I wasna 
cut oot for that, and 22 

** Ach, Robert, ye shouldna belittle yoursel’. 
Youw’re as like gaun to a supper as your neibors. 
You’ve baith claes and mainners, and ye ken 
as weel as me that it wad be weel wi’ ye if 
your Bible was thoomed as your Burns is.” 

““That’s true enough,” says I, as I slowly 
blew a mouthfu’ o’ pipe-reek away up to the 
ceilin’. ‘“‘ I’ve baith the claes and the mainners, 
and I ken my Burns. Ye certainly put the 
maitter in a new and different licht; but the 
fact is, I was, at first, very emphatic in my 
refusal, and—and—weel, Grizzy, I’m no’ very 
sure aboot it, for it’ll be no’ eicht-to-ten sederunt, 
mind you; it will likely be yin or twae o’clock 
i’ the mornin’ before they skail, and I wad be 

miserable leavin’ you a’ your lane to that time. 
Is’t in your mind, Grizzy, that he micht put 
his mason-work past me if I didna gang ? ” 

““Oh no,” says she, ‘*I dinna think that, 
but it’s juist you and the like o’ you who should 
attend a Burns Club Supper; and as for leavin’ 
me my lane, dinna bother yoursel’ aboot that, 
for naebody ’ll rin away wi’ me at my time 0’ 
life.” 

Dod, man, she overruled me on every point, 
and, very reluctantly, in my way o’t, I gave in; 
everything was satisfactorily arranged, and I 
had carried my point, as it were, wi’ honours. 

Weel, man, when the 25th cam’ roond, aboot 
half-past seeven I got mysel’ dressed—dressed 
up to the nines, as yin micht say. I wore my 
dark blue coat wi’ the black braid edgin’, 
a dandy drab double-breisted waistcoat, which 
in the bygaun I may tell ye has been three 
times in the fashion since I got it, and of 
course my shepherd-tartan trousers wi’ the 
black stripe doon the sides. Grizzy and me 
had a word or twae aboot my stairch. I must 
say I’m never comfortable wi’ ocht stiff roon my 
neck or wrists, and she insisted on me wearin’ 

a dickie and a pair o’ cuffs. I gave in to 
her; but dod, man, the dickie wadna stay doon, 
and the cuffs wadna stay up. Mair than that, 
the neck o’ the collar stud wasna lang enough 
to grip baith the shirt and the dickie, and wi’ 
me chugglin’ and chugglin’, the dashed thing 
cam’ oot and gaed away doon the inside o’ 
my semmit. I grip-grippet mysel’ up and 
doon and doon and up, but I couldna locate 
it, and as I hadna anither yin, I had juist to 
tak’ off a’ my claes again; and then, when 
I was little expectin’ it, it tumbled oot, and 
away it disappeared below the dresser. Doon 
I gaed on my knees, and I scartit a match, but 
that soon gaed oot, and Grizzy lichted a cannel. 
There was very sma’ space between the floor 
and the bottom o’ the dresser, and in order 
to see weel back I had to keep the licht near 
my face, and dod, man, I set my whiskers a- 
lunt and singed a’ the side o’ my face. Oh, 
man, I was mad; but Iraxed away, and Grizzy 
got doon beside me wi’ the tangs and a besom- 
shank, and juist when she was gettin’ the 
stud oot bit by bit, the door opened, and 
Miss M‘Bride cam’ in for Grizzy’s Foreign 


CRACKS WY’ ROBBIE DOO 145 


Mission contribution. Gosh, when she saw 
me on my knees on the floor wi’ nocht on but 
my—my—dod, man, she gaed oot o’ the 
door like a blue-backet flea. Grizzy lauched— 
man, she lauched till a rib 0’ her stays snapped, 
but I got up and on wi’ my claes, and in a jiffy 
I was as respectable as need be. Respectable, 
did I say? I was mair; I was braw, and 
Grizzy juist remarked that she never saw me 
busket in the manner. 

Weel, man, juist as I had shut my door and 
was clear 0’ the doorstep, Geordie Fingland’s 
dog cam’ doon the street, and no sooner did it 
clap e’e on me than it began to yelp and 
bark, and it followed at my heels till I reached 
the corner like a beast gaen gyte. Dod, thinks 
I, there’s maybe something by-ordinar aboot 
me, something forbye lookin’ which I dinna 
see, but which the dog sees, so back I goes 
to the hoose, and, says I, “‘ Grizzy, am I a’ 
richt, nocht wrang wi’ my turnoot, back or 
front ?” 

She cast her eye on me, roon and roon, and 
up and doon. “No,” says she, “there’s 


nocht wrang so far as I can see. You're a 
10 

braw, wise-lookin’ man,” so I juist gied her a 
wee bit kiss, on the bygaun, as it were, and 
tell’t her no’ to flatter an auld man like me. I 
never let on aboot the dog followin’ me yelpin’ 
and barkin’, for naebody likes attention o’ that 
kind. 

Away I went again, and in I goes to the 
Buccleugh Hotel juist as if it belanged to me, 
and after leavin’ my hat and topcoat in a 
side room I was told to gang strecht up the 
stairs. Man, there was a carpet a’ the way 
up, and I wipet my feet on every step, and 
when I got to the landin’ where d’ye think I 
was ta’en ?—into the ballroom, sir. Dod, man, 
d’ye ken, the last time I was in that room was 
when I was in the Duke’s employ. I was 
fixin’ a ventilator in the ceilin’-—me and Billy 
Carruthers—and little did I then think, as I 
stood on the plank, that the time wad ever 
come when I wad be in that same room in a 
social capacity, as yin micht say, dressed to 
the nines and hob-nobbin’ wi’ the very best 
in the toon. Man, a queer, exultant kind o’ 
feelin’ cam’ ower me, but I juist shut my eyes 
and asked the Lord to keep me humble. 

Lovenanty, it was a great sicht. Every 
table had a white tablecover, and on the 
table in front o’ every chair was a nice white 
hanky, folded in a by-ordinar fancy wee 
tourick. As for the flo’ers and the knives 
and the forks and the spoons, I’ve seen nothing 
like it except in a picture, and it juist struck 
me if the King himsel’ cam’ walkin’ in he wad 
juist think he was in his ain Palace hame. 

Among all the grandeur and the bricht 
lichts and the glory o’t I must confess I was 
a wee bit nervous, and I wasna very sure 
where to gang or what to do wi’ mysel’, but, 
man, a’ at aince I got my e’e on my auld 
freen, Adam Cringean, so I juist made a bee- 
line for him and sat doon beside him. Then 
the rest o’ the gentlemen cam’ in, some in 
swallow-tails, some in surtoos, ithers in ordinary 
jackets, a’ maistly in black, however. Some, I 
observed, had by-ordinar lang dickies, nae tie 
to speak o’, and very, very short waistcoats. 
I had often seen their marras in some pictures 
in Joseph Maxwell’s tailor’s shop, but I never 
had seen the like, in life as it were, till noo. 

Weel, man, after the Chairman had asked a 

blessin’ in oor ain poet’s weel-known rhyme, 
in cam’ the broth. I had ta’en a very jimp 
tea on the strength o’ a set-doon supper, and, 
truth to tell, I was as gleg in the appetite as 
a tod’s whelp, but there were twae spoons, 
yin a wean’s size, beside a wee fork at the 
top, and anither, full-sized as it were, at my 
richt haun beside a wheen different-sized 
knives, and as I wasna sure which yin to tak’, 
and was anxious to do the richt thing, I juist 
hovered a blink. Thinks I to mysel’, Pll 
watch and see which yin Adam tak’s—he’s 
used wi’ siccan-like ploys amang the boolers, 
and whatever Adam does will be richt. 

But Adam was hoverin’ too. He eased the 
collar roon his neck, which wasna ticht, patted 
his tie doon when it wasna bulgin’ oot, and 
then he took up his hanky and wipet his broo. 
I wipet my broo too. He hoasted and I 
hoasted. ‘Then, to tak’ the lead as it were, 
I raxed to his ear, and I whispers, ‘‘ It’s very 
warm, Adam.” “It is warm, Robert,” says 
he, and he took oot his watch to see what time 
o nicht it was. After that we were baith 
quiet, and sat lookin’ straight in front o’ us, 

wi’ oor hauns aneath the tablecover. Ina wee 
Adam made a kind 0’ a move, and I watched 
him tight wi’ the tail o’ my e’e, but, as I did 
sae, his e’e catched mine. Dod, man, I felt 
guilty like, but to ease the situation I winked 
at him and he winked back to me, and says 
he, ** This isa very dandy doonsettin’, Robert.” 
‘* A perfect bobby-dazzler, Adam,” says I. 
Man, juist at that moment I chanced to look 
in the direction o’ the Chairman and I noticed 
he was using a big spoon, so I lifted mine wi’ 
a richt guid will, and says I, ‘‘ Adam, the 
barley’s up; there’s little fear o’ the broth 
burnin’ oor mooth noo.” 

Weel, d’ye ken, after that everything gaed 
like clockwork. I never heeded Adam, juist 
kept my e’e on the Chairman, an’ got through 
my haggis wi’ a fork in my richt haun and a 
crust 0’ loaf bread in my left for what I wad 
ca’ lavein’ on purposes. I kind o’ forgot 
mysel’, however, when it cam’ to the meat and 
potatties and got a nasty cut on my upper 
lip, but after a’ that wasna to be wondered 
at as the knives were most infernally sharp 
and the glitter and the guid cheer and the 

uncommon perfection o’ the whole affair made 
my hauns shake most terribly. 

The shiverin’ jelly was in all colours, shapes, 
and sizes, and as for the dumplin’—eh, man, 
it was deelicious. And the nits and the apples 
and the oranges—dod, I’ll be honest and say 
I had seen nothing like it before, and it’s 
very unlikely I'll ever see onything like it 
again. 

Adam stood me a wee half when we were at 
the haggis, and not to be behin’haun I stood 
him a glass o’ beer when we were eatin’ the 
grapes, but I was very sorry after, that I didna 
do this when we were in hauns wi’ the beef, as 
grapes and beer are not very get-onable. 

Weel, man, after the gentlemen sittin’ beside 
the Chairman had picked their teeth and 
folded up their hankies, Maister M‘Kerlie pro- 
posed the toast o’ the King and the Queen 
and a’ the different members o’ the faimily 
as it were, and the man at the piano played 
““God save the King,” and we a’ joined in 
singin’ a verse o’ that sang. Then my auld 
freen Joe was called on to propose ‘* The Im- 
mortal Memory.” Him and me are sib, and 

we’ve had a lot to do together lately, so I maun 
be canny what I say. It’s no’ for me to criti- 
cise that speech, but I may say it was what 
I expected, and he expressed feelin’s o’ his 
ain, which were mine and every lover o’ Burns 
the whole world o’er. Dod, man, when he was 
gettin’ in his points the solemnity, the sacred- 
ness o’ the whole thing cam’ hame to me. 
I felt I was at a communion, that there was a 
livin’, tho’ unseen presence hoverin’ aboot— 
ay, that the spirit o’ Rabbie himsel’ was in oor 
midst, and that in appreciatin’ the glorious 
heritage he has Icft to us we were a’ o’ one 
family—Burns brithers a’. We drank to his 
Immortal Memory in silence, but it was a 
silence which spoke to the hert what words 
could never convey. 

Then we had the “ Lea-rig,”” my favourite 
Burns sang, his purest, his sweetest, and his 
truest, and when it was being sung I was like 
to greet. Man, the happy days o’ auld lang 
syne that I had spent wi’ Grizzy away doon in 
the Barjarg fields a’ cam’ back to me. I shut 
my eyes, and I saw the silver birks in the 
simmer gloamin’ licht, I listened aince mair 

to the blackie’s evenin’ sang, and the gurglin’ 
o’ the Nith amang the saughs, and I lived a’ 
ower again the joy o’ her presence, the touch 0’ 
her haun on my airm, and the croonin’ sweet- 
ness o’ her voice in my ear. Dod, thinks I, 
Burns kenned it a’, and when he sang o’ love 
he sang for everybody—for Grizzy and me, 
sang o’ the quietness, o’ the happiness, the 
sweet content, the feelin’ that the twae o’ 
us were the only folk in the whole world, the 
joy 0’ each ither’s company, the wee bit cuddle, 
and the warm fond kiss which told o’ a rapture 
that lip-words could never, never express. 
Oh, boys! oh, boys!. What a man! what a 
man! | 

After this we had a splendid recitation frae 
an honoured son o’ Enterkinfit, whose hame 
has lang been in London, but whose hert has 
aye been in the valley o’ the Nith. How he 
remembered every word withoot the book 
fairly astonished me, and the birr and life 
he put into the “‘ Death of Montrose’? made 
my fingers tingle to grip a sword and draw 
it in his cause. 


At odd times, durin’ the evenin’, we changed 

oor seats at the tables, and aboot half-past 
twelve I found mysel’ sittin’ beside Geordie 
Corson. Dod, man, he’s a great warrior is 
Geordie. Him and me got on the subject 0’ 
sclates, and cement, and cuttin’ prices, and 
low estimates. Among ither things I tell’t 
him I didna see the force o’ takin’ contract 
work at half naething, dependin’ on the extras 
for a profit, and he clappet me on the shooder 
and tell’t me I was “‘indeflippible.”” Faith, I 
said nocht to that, as I wasna sure what 
** indeflippible ’”? meant ; but, when I got hame, 
I looked it up in the dictionary, and couldna 
find sic a word in the whole book. I tell’t 
him, hooever, before we pairted, that if only 
he had had mair ambition, and the maitter 0’ 
three hunner pounds to tak’ him through the 
college, he wad lang before noo hae been a 
Doctor o’ Deevinity. 

Weel, man, sangs followed speeches, and 
stories followed sangs, and when I looked my 
watch it was ten minutes to two o’clock, and, 
as sure as the cat’s a beast, I had never ganted 
yince. I’m juist no’ exactly sure what took 
place before we a’ broke up, as the lime juice 

I was drinkin’ tasted not unlike ‘* Johnnie 
Walker,” and it made me by-ordinar inter- 
ested in a story the farmer o’ the Holm was 
tellin’ aboot a stirk he yince had that had 
three tails. I think it was three tails he said 
it had, but, really I couldna be sure for 
yin off or on, as I’m maybe confusin’ this 
story wi’ yin “‘ Camplebrig ” started, but didna 
finish, aboot a hen his sister had that had twae 
nebs. But I mind fine when I got hame I 
opened the door and walked in as quietly as 
cheetie-pussy, not to disturb Grizzy; but 
when I was hangin’ up my topcoat, she cried 
frae ben the hoose, “‘ Is that you, Robert ?” 
“Ay,” said I, “it’s me. Whae were ye 
expectin’ ? ” 

Dod, man, she saw the point, and she sat up 
in her bed and lauched weel. I lichted the 
cannel, and when I was haein’ a bla’ o’ the pipe 
I informed her o’ what an extraordinar’ affair 
I had been preveleged to be at, and hoo much 
I had enjoyed it. And when I gaed to my bed, 
half an ’oor later, I fell quietly asleep and 
dreamed, not o’ suppers or speeches or ball- 
rooms, but o’ a sweet-faced, jimp-waisted, red- 

cheeket wee bit lass whae fifty years bygane 
on the learig o’ Barjarg tell’t me her hert was 
a’ my very ain, and whae, in mirk and licht, 
through sunshine and shadow, has been the best 
and truest freen Ill ever hae on earth. 

